Source: https://www.vero.fi/syventavat-vero-ohjeet/ohje-hakusivu/48735/ennakonpid%C3%A4tyksen-toimittaminen/
Timestamp: 2020-01-26 21:33:31+00:00
Document Index: 22083357

Matched Legal Cases: ['§ 3', '§ 4', 'kko ', '§ 5', 'kko ', 'kko ', 'kko ']

Palkan, työkorvauksen, eläkkeen, etuuden ja muun veronalaisen suorituksen maksaja on pääsääntöisesti velvollinen toimittamaan ennakonpidätyksen maksamastaan suorituksesta. Tässä ohjeessa käsitellään ennakonpidätyksen toimittamista erilaisista suorituksista. Ohje palvelee ensisijaisesti ennakonpidätyksen alaisten suoritusten maksajia, mutta ohjeesta löytyy apua myös muille ennakonpidätyksen toimittamisen menettelysäännöksistä kiinnostuneille.
Luonnollisen henkilön ennakkoveroja on käsitelty Verohallinnon ohjeessa Ennakkoverot 2017 – luonnolliset henkilöt. Tämän ohjeen lisäksi ennakonpidätyksen toimittamista kansainvälisissä tilanteissa on käsitelty erillisissä Verohallinnon ohjeissa Ulkomailta Suomeen tulevan työntekijän verotus, Ulkomaiset vuokratyöntekijät ja Suomen verotus sekä Ulkomaantyöskentelyn verotus.
Ohjeessa ei käsitellä ennakonpidätysten maksamista ja ilmoittamista. Maksamisesta ja ilmoittamisesta on kerrottu Verohallinnon internet-sivuilla kohdassa Oma-aloitteisten verojen ilmoittaminen ja maksaminen.
Ennakkoperinnästä säädetään ennakkoperintälaissa (1118/96, EPL) ja sen nojalla annetussa ennakkoperintäasetuksessa (1124/96, EPA). Ennakkoperintälakia sovelletaan tuloverolain mukaan veronalaisiin suorituksiin, joiden verotusmenettelystä säädetään verotusmenettelystä annetussa laissa (1558/1995, VML). Ennakkoperinnässä henkilöasiakkailta perittävät verot ovat: valtionvero, kunnallisvero, kirkollisvero, vakuutetun sairausvakuutusmaksu (sairaanhoitomaksu ja päivärahamaksu) sekä yle vero (EPL 1 § ja VML 1 §).
Ennakkoperintä toimitetaan myös tuloverolain 77 §:n mukaisen verovapaan ulkomaantyötulon johdosta maksettavan vakuutetun sairausvakuutusmaksun suorittamiseksi (sairausvakuutuslain (1224/2004, SVL) 18 luvun 29 §:n 2 momentti). Tätä ulkomaantyötulosta toimitettavaa niin sanottua minipidätystä on käsitelty tarkemmin Verohallinnon ohjeessa Ulkomaantyöskentelyn verotus.
Ennakkoperinnän ensisijainen muoto on ennakonpidätyksen toimittaminen (EPL 2 §:n 1 momentti). Pääsääntö ennakkoperinnässä on, että tulosta toimitetaan ennakonpidätys, jos tulo ei ole verovapaa, ennakonkannon alaista tuloa tai vapautettu ennakonpidätyksen toimittamisesta. Tulo voi olla vapautettu ennakonpidätyksestä ennakkoperintäasetuksen tai Verohallinnon ennakonpidätysvelvollisuudesta vapauttamisesta antaman päätöksen (VHp ennakonpidätysvelvollisuudesta vapauttamisesta) nojalla.
Suoritettaessa korvausta työstä tai tehtävästä muuna kuin palkkana (työkorvaus), suorituksen maksajan on selvitettävä, onko suorituksen saaja ennakkoperintärekisterissä. Työ- ja käyttökorvauksesta ennakonpidätys on toimitettava, jos saaja ei kuulu ennakkoperintärekisteriin (EPL 25 §). Näin on meneteltävä, vaikka tulo olisikin sen saajalla ennakonkannon alaista tuloa. Ennakkoperintärekisteriä ja ennakkoperintärekisteröintiä on käsitelty tarkemmin Verohallinnon ohjeessa Ennakkoperintärekisteröinnin vaikutukset yritystoimintaan.
Lähdeverotuksen sijaan rajoitetusti verovelvolliselle eläkkeensaajalle maksettavasta eläkkeestä toimitetaan ennakkoperintä ennakonpidätyksenä. Myös rajoitetusti verovelvollisen puun myyntitulosta toimitetaan ennakonpidätys lähdeverotuksen sijaan. Lisäksi vuodesta 2014 alkaen rajoitetusti verovelvolliset ovat voineet tietyin edellytyksin valita verotusmenettelystä annetun lain mukaisen verotuksen lähdeverotuksen sijaan (katso tarkemmin jäljempänä kohta 4.8).
Ennakonpidätyksen toimittava taho maksaa pidättämänsä määrän Verohallinnolle ja antaa myös tarvittavat ilmoitukset maksamastaan suorituksesta ja siitä toimittamastaan ennakonpidätyksestä. Työntekijöille maksettavien palkkojen yhteismäärän perusteella määräytyvä työnantajan sairausvakuutusmaksu (ennen vuotta 2017 työnantajan sosiaaliturvamaksu) maksetaan ja ilmoitetaan ennakonpidätysten kanssa samassa yhteydessä.
Ennakonkanto toimitetaan elinkeinotoiminnan, maatalouden tai muun tulonhankkimistoiminnan, kuten vuokraustoiminnan ja omaisuuden luovutusvoiton tuottamasta tulosta, jos ennakkoperintälaissa ei toisin säädetä tai sen nojalla toisin määrätä. Ennakonkanto toimitetaan lähtökohtaisesti myös silloin, kun ennakonpidätystä ei voida toimittaa, kuten silloin, kun suorituksen maksaja ei ole ennakonpidätysvelvollinen tai on vapautettu ennakonpidätysvelvollisuudesta (EPL 23 §:n 1 momentti).
1.4 Ennakon täydennysmaksu
Ennakon täydennysmaksua maksamalla verovelvollinen voi vapaaehtoisesti täydentää omaa ennakkoperintäänsä vielä verovuotta seuraavan vuoden puolella (EPL 2 §:n 2 momentti sekä VML 34 § 3 momentti ja 44 §:n 2 momentti). Luonnollisten henkilöiden ja kuolinpesien ennakon täydennysmaksua koskevat säännökset on kuitenkin laeilla 50/2017 ja 53/2017 kumottu 1.11.2018 alkaen. Säännösten voimaantultua luonnolliset henkilöt ja kuolinpesät voivat täydentää verovuoden 2018 ennakkoperintää hakemalla ennakon määräämistä (katso EPL 24 §:n 4 momentti laissa 53/2017).
2.2 Sijaismaksaja
Sijaismaksaja maksaa suorituksen toisen henkilön puolesta omilla varoillaan. Sijaismaksajalla on kaikki samat velvollisuudet kuin varsinaisella maksajallakin. Sijaismaksajan on muun muassa annettava omissa nimissään Verohallinnolle samat ilmoitukset kuin varsinaisen maksajankin. Sijaismaksajalle voidaan myös määrätä maksettavaksi laiminlyönnistä aiheutuneet seuraamukset, jos ennakonpidätys on jäänyt toimittamatta. Sijaismaksajan velvoitteita ei poista se, että sijaismaksaja perii jälkikäteen varsinaiselta maksajalta suoritukset, jotka se on tämän puolesta maksanut.
Esimerkki 1 (palkkasaatava, sijaismaksaja): Kahdella yrityksellä, A ja B, on aliurakka samalla rakennuksella. B ei pääse tekemään omaa urakkaansa ennen kuin A on suorittanut omansa. A:n työntekijät kieltäytyvät kuitenkin työskentelemästä ennen kuin he ovat saaneet rästissä olevat palkkansa. B maksaa A:n puolesta palkkarästit. B toimii A:n sijaismaksajana. B:n velvollisuuteen toimittaa ennakonpidätys ja antaa vuosi-ilmoitus ei vaikuta se, että B velkoo jälkikäteen A:lta tämän työntekijöille maksamansa palkkarästit.
Palkan sijaismaksajan ei kuitenkaan tarvitse maksaa työnantajan sairausvakuutusmaksua. Työnantajan sairausvakuutusmaksun maksuvelvollisuus on aina varsinaisella työnantajalla (laki työnantajan sairausvakuutusmaksusta, 771/2016, 4 §:n 5 momentti).
Esimerkki 2 (palkkaturva, sijaismaksaja): Työvoimaviranomaisen maksaessa palkkaturvalain (866/1998) nojalla palkkasaatavan, työvoimaviranomainen pidättää maksamastaan suorituksesta ennakonpidätyksen ja antaa vuosi-ilmoituksen sijaismaksajana.
Vammaisuuden perusteella järjestettävistä palveluista ja tukitoimista annetun lain (380/1987) 9 §:n mukaan vammaiselle henkilölle korvataan hänen vammansa tai sairautensa edellyttämän tarpeen mukaisesti kokonaan tai osittain kustannukset, jotka hänelle aiheutuvat henkilökohtaisen avustajan palkkaamisesta. Käytännön syistä kunta saattaa usein hoitaa avustajan palkkaamiseen liittyvät toimet avustettavan puolesta joko itse tai ostopalveluna tilitoimistolta. Kunta toimii tällöin sijaismaksajana. Näitä tilanteita on käsitelty tarkemmin Verohallinnon erillisessä ohjeessa Kunta vaikeavammaisen työnantajavelvoitteiden hoitajana.
Sijaismaksajan käsite on pidettävä erillään asiamiehenä toimimisesta. Asiamies toimii varsinaisen maksajan lukuun ja hänen nimellään. Toimiminen perustuu toimeksiantosopimukseen tai valtuutukseen. Asiamies myös käyttää maksamisessa varsinaisen maksajan (päämiehensä) varoja. Varsinainen päämies on Verohallintoon päin vastuussa ennakonpidätykseen liittyvistä velvoitteista. Poikkeus tähän ovat EPL 9 §:n 4 momentissa tarkoitetut tilanteet (katso jäljempänä kohta 2.3).
Esimerkki 3 (tilitoimisto, asiamies): Yritys ostaa tilitoimistolta palkanlaskennan ja on valtuuttanut tilitoimiston antamaan puolestaan veroilmoitukset ja vuosi-ilmoitukset. Tilitoimisto toimii yrityksen nimissä ja maksaa palkat yrityksen varoilla. Yritys on vastuussa ennakkoperinnän toimittamisesta ja ilmoittamisesta. Tilitoimisto toimii yrityksen asiamiehenä.
Luotto- ja rahoituslaitos, muu ammattimaisen arvopaperikaupan tai arvopaperien välitystoiminnan harjoittaja sekä ulkomaisen luottolaitoksen Suomessa oleva sivukonttori on pidätysvelvollinen myös välittämästään ennakkoperintälain soveltamisalaan kuuluvasta korosta ja jälkimarkkinahyvityksestä (EPL 9 §:n 4 momentti). Säännös koskee vain näitä kahta tuloa. Korosta ja jälkimarkkinahyvityksestä toimitettavaa ennakonpidätystä on käsitelty tarkemmin jäljempänä kohdassa 9.2.
Esimerkki 4 (välittäjä, asiamies): Julkisen kaupan kohteena oleva joukkovelkakirjalaina vaihdetaan arvopaperimarkkinoilla. Välittäjä toimittaa ennakonpidätyksen luonnolliselle henkilölle välittämästään jälkimarkkinahyvityksestä sekä antaa vuosi-ilmoitukset.
Esimerkki 5 (välittäjä, asiamies): Suomessa sijaitsevalla sivuliikkeellä on palvelusopimus ulkomaisen sijoitusrahaston kanssa voitto-osuuksien välittämisestä osuuden omistajille. Koska kyse ei ole EPL 9 § 4 momentin mukaisista suorituksista, sivuliikkeen ei suorituksen välittäjänä tarvitse toimittaa ennakonpidätystä. Yleisesti verovelvollisille maksamistaan suorituksista sivuliikkeen on annettava vuosi-ilmoitus.
Ennakkoperintälain 9 §:n 5 momentin mukaan sijoitusrahastolain (48/1999) nojalla Suomeen perustettua sijoitusrahastoa hallinnoiva rahastoyhtiö on velvollinen toimittamaan ennakonpidätyksen hallinnoimansa sijoitusrahaston voitto-osuuksista (EPL 9 §:n 5 momentti). Ennakonpidätysvelvollisuus koskee myös rahastoyhtiöitä, joiden kotipaikka on ulkomailla, jos ne hallinnoivat Suomessa perustettua sijoitusrahastoa. Sijoitusrahaston voitto-osuuksista toimitettavaa ennakonpidätystä on käsitelty tarkemmin jäljempänä kohdassa 9.3.
Pääomatulosta ei toimiteta ennakonpidätystä, jos suorituksen määrä on enintään 20 euroa. Ennakonpidätystä ei myöskään toimiteta eikä työnantajan sairausvakuutusmaksua suoriteta, jos muun yksittäisen, satunnaisesti maksettavan suorituksen määrä on enintään 20 euroa kalenterikuukaudessa (EPA 14 §). Myös puun myyntitulon osalta on säädetty euromääräinen raja ennakonpidätyksen toimittamiselle (katso tarkemmin jäljempänä kohta 9.9).
Verohallinnon ennakonpidätyksen toimittamistavoista ja määrästä antamassa päätöksessä (1390/2016) on myös määritelty eräitä suorituksia, joista ei tietyn euromäärän alittuessa toimiteta ennakonpidätystä. Näitä käsitellään tarkemmin jäljempänä.
Luonnollinen henkilö ja kuolinpesä (kotitalous) ei ole velvollinen toimittamaan ennakonpidätystä eikä maksamaan työnantajan sairausvakuutusmaksua samalle saajalle kalenterivuonna maksamistaan suorituksista, jos maksettujen suoritusten yhteismäärä ei vuoden aikana ylitä 1.500 euroa (EPL 9 §:n 3 momentti ja EPA 13 §). Jos suoritus liittyy maksajan elinkeino- tai muuhun tulonhankkimistoimintaan, ennakonpidätys toimitetaan kuitenkin suorituksen koko määrästä.
Kotitalouden ennakonpidätyshuojennusta ja kotitalouden toimittamaa ennakonpidätystä on käsitelty tarkemmin erillisessä Verohallinnon ohjeessa Kotitalous työn teettäjänä.
Verohallinnon päätöksessä on edellä mainittujen suoritusten lisäksi vapautettu ennakonpidätyksen toimittamisesta eräitä pääomatuloja (katso tarkemmin jäljempänä kohta 9.4). Vaikka maksajan ei tarvitse toimittaa ennakonpidätyksestä vapautetuista tuloista ennakonpidätystä, maksajan on yleensä ilmoitettava tulot Verohallinnolle vuosi-ilmoituksella.
4 Ennakopidätysprosentti ja verokortit
Ennakonpidätys toimitetaan pääsääntöisesti suorituksen saajan verokorttiin merkityn ennakonpidätysprosentin mukaisesti. Verokortin antaa Verohallinto. Jos verovelvollinen ei saa postitse verokorttia, hän on velvollinen itse pyytämään sitä Verohallinnolta (EPA 1 §). Suorituksen saajan on toimitettava verokortti hyvissä ajoin ennen suorituksen maksua työnantajalle tai muulle pidätysvelvolliselle (EPA 2 §:n 1 momentti).
Verohallinto voi myös siirtää ennakonpidätysprosenttia koskevan tiedon suoraan ennakonpidätyksen toimittamiseen velvolliselle (EPL 10 §:n 1 momentti). Suorituksen saajan ei tarvitse antaa eikä esittää verokorttia suorituksen maksajalle, jos maksaja on saanut verokorttiin merkityt pidätystiedot sähköisesti Verohallinnolta (EPA 2 §:n 2 momentti). Verokorttitietojen sähköistä suorasiirtomenettelyä on käsitelty tarkemmin jäljempänä kohdassa 4.10.
Verokorttia ei ole myöskään tarpeen antaa tai esittää työtapaturma- ja ammattitautilain (459/2015, TyTAL) mukaan maksettavia korvauksia varten vakuutuslaitokselle, jos vakuutuslaitos on saanut verokorttiin merkityt perustiedot ilmoituksella korvauksen saajan työnantajalta (EPA 2 §:n 2 momentti ja TyTAL 111 §).
Palkka.fi-palvelua käyttävä yritystyönantaja saa Verohallinnosta Palkka.fi-palvelun kautta perusverokorttitiedot sähköisesti joulukuun alkupuolella (päivä vaihtelee vuosittain) niistä työntekijöistä, joiden työsuhde on ollut voimassa edellisen vuoden joulukuussa. Seuraavan vuoden perusverokorttitiedot ovat Palkka.fi-palvelussa tammikuun puolivälissä (päivä vaihtelee vuosittain). Työntekijän hakema muutosverokortti välitetään työntekijälle Palkka.fi-palvelun työntekijäliittymään. Työntekijä voi lähettää Palkka.fi-palvelun työntekijäliittymän kautta sekä perusverokortin että muutosverokortin tiedot Palkka.fi-palvelua käyttävälle työnantajalle.
Jos voimassaolevaa verokorttia tai muuta edellä mainittua tietoa ennakonpidätysprosentista ei ole toimitettu, noudatetaan ennakonpidätyksen toimittamisessa ennakkoperintäasetuksessa tai Verohallinnon ennakonpidätyksen toimittamistavoista ja määristä antamassa päätöksessä mainittuja kaavamaisia ennakonpidätysprosentteja (erilaisiin suorituksiin sovellettavista prosenteista tarkemmin jäljempänä). Jos ennakonpidätyksen toimittamiselle ei ole niissä säädetty tai mainittu ennakonpidätysprosenttia, ennakonpidätys toimitetaan 60 prosentin suuruisena (EPA 3 § ja VHp ennakonpidätyksen toimittamistavoista ja määrästä 19 §:n 2 momentti, katso myös jäljempänä kohta 6.7).
Verokortin toimittanut verovelvollinen voi hyvissä ajoin ennen suorituksen maksamista vaatia, että ennakonpidätys on toimitettava verokorttiin merkittyä suurempana (EPL 17 §). Verovelvollinen voi vaatia myös, että eläkkeestä, päiväraha- tai työttömyysetuudesta, vakuutuskorvauksesta tai muusta vastaavasta suorituksesta on toimitettava ennakonpidätys Verohallinnon päätöksessä esitettyä kaavamaista ennakonpidätysprosenttia suurempana (VHp ennakonpidätyksen toimittamistavoista ja määrästä 21 §:n 2 momentti, katso näistä etuuksista jäljempänä kohdat 14–17). Perustulokokeilusta annetussa laissa (1528/2016, perustulokokeilulaki) tarkoitettuun perustulokokeilun kokeiluryhmään kuuluva henkilö ei kuitenkaan voi eräiden etuuksien osalta esittää tällaista vaatimusta (EPL 17 §:n 2 momentti).
Suorituksen saaja voi vaatia ennakonpidätyksen toimittamista verokorttiin merkittyä pidätysprosenttia suurempana joko toistaiseksi tai määräajaksi. Vaatimuksen voi tehdä useamman kerran vuodessa edellyttäen, että itse ilmoitettu pidätysprosentti on aina suurempi tai yhtä suuri kuin Verohallinnon verokorttiin merkitsemä pidätysprosentti. Kun veroprosenttia on näin korotettu, suorituksen saaja voi vastaavasti halutessaan vaatia, että ennakonpidätys toimitetaan jälleen verokorttiin merkityn pidätysprosentin mukaisesti. Myös näissä tilanteissa verokortissa olevia tulorajoja on noudatettava ja suorituksen saajan tulee ilmoittaa asiasta suorituksen maksajalle hyvissä ajoin ennen maksamista. Verokortin pidätysprosenttien alentamista tai verokortin tulorajojen muuttamista on aina haettava Verohallinnolta jäljempänä kohdassa 4.9 mainitulla tavalla.
Yleensä kunkin vuoden veroperusteet (tuloveroasteikko, kuntien ja seurakuntien tuloveroprosentit, sairausvakuutusmaksut sekä muut säädösmuutokset) vahvistetaan seuraavaa vuotta varten niin myöhään, että Verohallinnolle ei jää riittävästi aikaa uusien verokorttien tekemiseen niin, että ne voitaisiin ottaa käyttöön tammikuun alussa. Tästä syystä verokortit tulevat voimaan yleensä helmikuun alussa. Verohallinto vahvistaa verokorttien voimaantulon ajankohdan vuosittain antamallaan päätöksellä (EPL 4 §:n 1 momentti, vuotta 2017 koskee Verohallinnon päätös vuonna 2017 sovellettavien ennakonpidätysperusteiden voimaantulosta).
Tammikuussa ennakonpidätys toimitetaan käyttäen edellisen verovuoden lopussa voimassa ollutta verokorttia, jos maksajalla ei ole käytettävissään Verohallinnon kyseiselle vuodelle antamaa voimassaolevaa muutosverokorttia (katso muutosverokortista tarkemmin jäljempänä kohta 4.9).
Verohallinto vahvistaa vuosittain palkansaajien ja eläkkeensaajien ennakonpidätysperusteet, joiden mukaan pidätysprosentit lasketaan. Verovuoden 2017 päätökset ovat:
Verohallinnon päätös rajoitetusti verovelvollisen eläkkeensaajan ennakonpidätysprosenttien laskentaperusteista vuodelle 2017
4.3 Päätoimen palkkatulon verokortti
4.3.1 Päätoimen palkka
Päätoimi on yleensä työ, josta henkilö saa suurimman osan palkkatuloistaan. Palkansaajan on annettava alkuperäinen päätoimen palkkatulon verokortti päätoimen työnantajalle. Verokorttia ei kuitenkaan tarvitse antaa työnantajalle, jos työnantaja on saanut ennakonpidätystiedot sähköisesti edellä kohdassa 4.1 kerrotulla tavalla (EPA 2 §:n 1 ja 2 momentit). Palkansaaja ei voi käyttää päätoimen palkkatulon verokorttia samanaikaisesti useassa eri työsuhteessa, vaan se on tarkoitettu kerrallaan vain yhden työnantajan käyttöön.
Jos palkansaajalla on useita työ- tai toimeksiantosuhteita, päätoimen palkkatulon verokortti on annettava sille työnantajalle, jolta palkansaaja saa pääasiallisen toimeentulonsa. Käytännössä palkansaajan kannattaa antaa verokortti sille maksajalle, jolta saatu tulo on suurin.
4.3.2 Ennakonpidätyksen kaksi toimittamistapaa
Päätoimen palkkatulon verokortissa on yleensä perus- ja lisäprosentti (merityötulon pidätysprosenteista katso kohta 4.3.5 jäljempänä). Lisäksi päätoimen palkkatulon verokortissa on kaksi vaihtoehtoista ennakonpidätyksen toimittamistapaa: palkkakauden tulorajaan perustuva vaihtoehto A ja yhteen vuositulorajaan perustuva vaihtoehto B. Pidätysprosentit ovat kummassakin ennakonpidätyksen toimittamistavassa (A ja B) samat.
Palkkakauden tulorajaan perustuvassa vaihtoehdossa A verokortissa olevaa palkkakauden tulorajaa seurataan palkanmaksukausikohtaisesti. Verokorttiin on merkitty tuloraja kuukautta, kahta viikkoa, viikkoa ja päivää kohden. Perusprosenttia sovelletaan siihen palkkakauden aikana maksettavaan palkan määrään, joka on enintään palkanmaksukauden tulorajan suuruinen. Jos palkan määrä palkanmaksukauden aikana ylittyy, ylittävästä palkan määrästä ennakonpidätys toimitetaan lisäprosentin mukaan (katso ennakonpidätyksen laskemisesta tarkemmin jäljempänä kohta 5.4).
Verokortin vaihtoehdossa B on laskettu valmiiksi yksi tuloraja verokortin voimassaoloajalle, yleensä helmikuun alusta joulukuun loppuun. Vuosituloraja vastaa 12,5 kuukauden palkkaa. Siihen sisältyy lomaraha, joka on arvioitu puolen kuukausipalkan suuruiseksi. Vaihtoehdon B yksi tuloraja ajalle 1.2. – 31.12. on laskettu jakamalla vuosituloraja 12,5:llä ja kertomalla se 11,5:llä.
Yhteen vuositulorajaan perustuvassa vaihtoehdossa B tulorajaa seurataan vuositasolla. Ennakonpidätys toimitetaan perusprosentin mukaan kaikista palkoista, joiden määrä ei vuositasolla ylitä perusprosentin tulorajaa. Jos perusprosentin tuloraja vuositasolla ylittyy, työnantaja toimittaa ennakonpidätyksen lisäprosentin mukaan koko loppuvuoden palkan määrästä.
Esimerkki päätoimen palkkatulon verokortista: Päätoimen palkkatulon verokortti 2017 (kuva, pdf)
4.3.3 Ennakonpidätyksen toimittamistavan valinta
Työnantaja käyttää automaattisesti palkkakausikohtaista tulorajaa A, jos työntekijä ei ole vaatinut käytettäväksi yhden tulorajan vaihtoehtoa B. Palkansaaja voi valita ennakonpidätyksen toimittamistavan myös silloin, kun työnantaja saa verokorttitiedot suorasiirtomenettelyssä.
Palkansaaja voi vaatia, että työnantaja laskee ennakonpidätyksen käyttäen yhtä tulorajaa eli verokortin vaihtoehtoa B (EPA 5 a §). Palkansaaja ilmoittaa työnantajalle vaihtoehdon B valinnasta merkitsemällä rastin verokortin kohtaan B tai muulla tavalla. Tieto voidaan ilmoittaa esimerkiksi sähköpostitse tai työnantajan järjestelmän avulla. Työntekijän tekemää valintaa ei kuitenkaan voi vaihtaa kesken vuoden edes silloin, kun työnantaja vaihtuu.
Palkkakauden tulorajaan perustuva vaihtoehto A sopii työntekijöille, joiden palkan määrä ei merkittävästi vaihtele palkanmaksukausittain. Yhteen tulorajaan perustuva vaihtoehto B sopii työntekijöille, jotka eivät ole työssä koko vuotta tai joiden ansiot vaihtelevat huomattavasti palkanmaksuittain. Välttyäkseen loppuvuoden nettotulojen alenemiselta palkansaajan on vaihtoehtoa B valitessaan huolehdittava siitä, että verokortin vuosituloraja vastaa hänen vuosituloaan lomaraha mukaan lukien.
4.3.4 Todistus maksetuista palkoista
Työnantajan on säilytettävä haltuunsa saama verokortti koko verokortin voimassaoloajan tai ennen sen loppua päättyvän työsuhteen keston ajan. Työsuhteen päättyessä verokortti on palautettava palkansaajalle (EPA 2 §:n 3 momentti).
Jos työsuhde päättyy kesken kalenterivuoden, ja verokorttia on käytetty yhden tulorajan verokorttina (vaihtoehto B), työnantajan on merkittävä verovelvolliselle palautettavaan verokorttiin tai sen liitteeseen palkan maksaja, maksetun ennakonpidätyksen alaisen palkan määrä ja palkanmaksun ajanjakso. Jos verokorttia ei ole suorasiirtotiedon vuoksi luovutettu työnantajalle, verovelvolliselle on annettava erillinen todistus, josta käyvät ilmi edellä mainitut tiedot sekä lisäksi verovelvollisen yksilöintitiedot ja käytetyt ennakonpidätystiedot (EPA 2 §:n 4 momentti). Verokortin liitettä tai erillistä todistusta varten on käytettävissä Verohallinnon lomake (VEROH 5049). Palkansaaja liittää todistuksen verokorttiinsa toimittaessaan sen seuraavalle työnantajalle.
Jos työnantajalle esitetään verokortti, jota on jo käytetty yhden tulorajan verokorttina (vaihtoehto B), työnantajan on otettava huomioon kortin voimassaoloaikana maksetut palkat. Tällöin hänen käytettävissään oleva tuloraja on verokorttiin merkitty tuloraja vähennettynä aikaisempien työnantajien maksamilla palkoilla.
4.3.5 Merityötulon saajan verokortti
Merityötulon saajan päätoimen palkkatulon verokorttiin on yleensä merkitty erikseen pidätysprosentit maissa ja merillä ansaittua tuloa varten (katso merityötulosta jäljempänä kohta 5.7). Merityötulon pidätysprosentissa on otettu huomioon merityötulovähennys, joten se on maatulon pidätysprosenttia pienempi.
4.4 Sivutuloverokortti
Muut kuin päätoimen palkkatulot ovat sivutuloja. Päätoimen palkkatulon verokortin saaneille verovelvollisille tehdään verokortti myös sivutuloja varten. Sivutuloverokortti on päätoimen palkkatulon verokortin alaosassa. Jos varsinaista päätyötä ei ole, kaikille palkkatuloille voi käyttää sivutulon verokorttia.
Sivutuloverokortteja on kahdenlaisia. Toisissa sivutuloverokorteissa on perus- ja lisäprosentti sekä vuosikohtainen tuloraja, johon asti työnantaja voi käyttää perusprosenttia. Toisissa sivutuloverokorteissa on yksi prosentti, joka on sama kuin päätulon lisäprosentti ja joka vastaa verovelvollisen niin sanottua marginaaliveroprosenttia.
Jos sivutulokortissa on vuosikohtainen tuloraja, kukin maksaja toimittaa ennakonpidätyksen lisäprosentin mukaan vasta sitten, kun maksetut suoritukset ylittävät verokorttiin merkityn tulorajan. Jos palkansaajalla on useita sivutoimisia työsuhteita ja näistä saadut tulot ylittävät verokorttiin merkityn vuosikohtaisen tulorajan, palkansaajan on itse seurattava sivutulojen kertymistä. Palkansaajan tulee pyytää maksajia toimittamaan ennakonpidätys lisäprosentin mukaan sen jälkeen, kun vuosituloraja ylittyy.
Sivutuloverokorttia ei anneta maksajalle, vaikka siinä olisikin vuosikohtainen tuloraja. Palkansaajan on kuitenkin esitettävä verokortti tai sen kopio työnantajalle, jos työnantaja ei ole saanut ennakonpidätystietoja sähköisesti edellä kohdassa 4.1 kerrotulla tavalla (EPA 2 §:n 1 ja 2 momentit).
4.5 Portaikkoverokortti
4.5.1 Portaittaiset tulorajat
Portaikkoverokortti tehdään iältään 15–18-vuotiaille ja tätä nuoremmille aikaisemmin palkkatuloa saaneille, joiden palkkatulot ovat vähemmän kuin 15.000 euroa. Portaikkoverokortti tehdään myös niille alle 21-vuotiaille, joiden tulot ovat enintään 1.210 euroa. Verohallinto laskee ja lähettää keskitetysti portaikkoverokortit kerran vuodessa. Verotoimiston verovelvollisen pyynnöstä antama muutosverokortti ei voi olla portaikkoverokortti.
Palkansaajan on annettava alkuperäinen portaikkoverokortti työnantajalle, jos työnantaja ei ole saanut ennakonpidätystietoja sähköisesti edellä kohdassa 4.1 kerrotulla tavalla.
Portaikkoverokortissa on kolme vuositulorajaa, joita maksajan on noudatettava ennakonpidätystä toimittaessaan. Tulorajat muuttuvat vuosittain ja kullakin tulorajalla on oma veroprosenttinsa. Pidätysprosentti kasvaa portaittain tulojen kasvaessa. Portaikkoverokortissa tulot on yleensä vapautettu ennakonpidätyksestä tiettyyn määrään asti.
Portaikkoverokortin tulorajat ovat vuositulorajoja. Tämän vuoksi työnantaja ei katkaise tuloseurantaa, jos palkansaaja esittää uuden portaikkoverokortin. Tuloseuranta katkaistaan vain silloin, kun palkansaaja esittää uuden verokortin, joka ei ole portaikkoverokortti. Jos esimerkiksi helmikuun alussa käyttöön otettava uusi verokortti on portaikkoverokortti, tulorajaa seurattaessa otetaan huomioon tulot vuoden alusta alkaen eikä vain voimaantulosta lukien.
Jos verovelvollisella on tammikuussa portaikkoverokortti ja verovuoden portaikkoverokortin tulorajat ovat jo työnantajan tiedossa, uusia tulorajoja voi käyttää jo tammikuussa. Uuden portaikkoverokortin ennakonpidätysprosentteja käytetään kuitenkin vasta verokortin voimaantulosta eli yleensä helmikuun alusta alkaen.
Verovelvollinen, jolla on portaikkoverokortti, voi halutessaan itse laskea yhden keskimääräisen pidätysprosentin ja pyytää maksajaa käyttämään sitä. Jos verovelvollisen pidätysprosentti tulovälillä 10.300 euroa – 17.650 euroa olisi 10,5 prosenttia, keskimääräinen pidätysprosentti tulovälillä 0 – 17.650 euroa olisi 4,4 prosenttia. Katso portaikkoverokortin yhden pidätysprosentin laskennasta myös kohta 4.9.3 jäljempänä.
Esimerkki portaikkoverokortista: Portaikkoverokortti 2017 (kuva, pdf).
Lisätietoa verovuoden 2017 portaikkoverokorteista ja tulorajoista: Portaikkoverokortin tulorajat vuonna 2017
4.5.2 Todistus portaikkoverokorttilaiselle maksetuista palkoista
Jos työsuhde päättyy kesken kalenterivuoden, työnantajan on merkittävä verovelvolliselle palautettavaan portaikkoverokorttiin tai sen liitteeseen palkan maksaja, maksetun ennakonpidätyksen alaisen palkan määrä ja palkan maksun ajanjakso. Jos verokorttia ei ole suorasiirtotiedon vuoksi luovutettu työnantajalle, verovelvolliselle on annettava erillinen todistus, josta käyvät ilmi edellä mainitut tiedot sekä lisäksi verovelvollisen yksilöintitiedot ja käytetyt ennakonpidätystiedot (EPA 2 §:n 4 momentti). Verokortin liitettä tai erillistä todistusta varten on käytettävissä Verohallinnon lomake (VEROH 5049). Merkinnät on tehtävä siinäkin tapauksessa, että palkansaajan ennakonpidätyksessä on sovellettu portaikkoprosenttien sijasta palkansaajan itsensä laskemaa yhtä keskimääräistä portaikkoverokortin pidätysprosenttia.
Palkansaaja liittää todistuksen verokorttiinsa toimittaessaan sen seuraavalle työnantajalle tai muulle maksajalle. Toimittaessaan ennakonpidätystä maksaja ottaa tulorajan seurannassa huomioon jo maksetut suoritukset.
4.6 Freelanceverokortti
Tulonsaajat, joilla oman ilmoituksensa mukaan on useita palkan- tai palkkionmaksajia samanaikaisesti, saavat Verohallinnosta freelanceverokortin. Verohallinto laskee ja lähettää freelanceverokortit keskitetysti kerran vuodessa. Freelanceverokortin pidätysprosentti on vähintään 15. (katso perusverokorteista edellä kohta 4.2). Tulonsaaja voi kuitenkin saada muutosverokortin tätä pienemmällä pidätysprosentilla ilmoittamalla verotoimistolle tulojen ja kulujen määrän (katso muutosverokorteista jäljempänä kohta 4.9).
Freelanceverokortissa on ainoastaan yksi kaikkiin henkilön saamiin palkkatuloihin sovellettava pidätysprosentti, jossa ei ole tulorajoja. Pidätysprosentti on laskettu tulonsaajan ilmoittamien kokonaistulojen perusteella. Kokonaistulot näkyvät verokortin mukana lähetetyssä selvitysosassa. Tulonsaajan on itse seurattava tulorajaansa ja tarvittaessa pyydettävä uusi verokortti korotetulle tulolle. Freelanceverokorttia ei tarvitse antaa suorituksen maksajalle, vaan kortin tai sen kopion esittäminen riittää.
Esimerkki freelanceverokortista: Freelanceverokortti 2017 (kuva, pdf).
4.7 Eläkkeensaajan verokortit
4.7.1 Eläketulon verokortti
Eläkettä varten annettua verokorttia ei saa käyttää muihin tuloihin, koska eläkkeen verotus poikkeaa muiden tulojen verotuksesta. Jos eläkkeellä oleva verovelvollinen käy palkkatyössä, hän tarvitsee erillisen verokortin palkkaa varten (katso seuraava kohta 4.7.2). Rajoitetusti verovelvollisen eläkeläisen verokorttia on käsiteltyä jäljempänä kohdassa 4.8.2.
4.7.2 Eläkkeensaajan palkkatulon verokortti
Palkkatuloa varten annetaan verokortti niille eläkkeen saajille, joiden oletetaan verotustietojen perusteella saavan myös palkkatuloa. Esimerkiksi osa-aikaeläkettä ja osa-aikatyökyvyttömyyseläkettä saavien oletetaan edelleen saavan myös palkkatuloa. Vanhuuseläkkeen alkamisvuonna ja sitä seuraavana vuonna eläkkeensaajalle ei lähetetä palkkaverokorttia, ellei hän ole ilmoittanut palkkatulojen jatkumista verotoimistolle.
Eläkkeellä olevalle palkan verokortti lasketaan tulorajallisena verokorttina. Verokortissa on perusprosentti, tuloraja ja lisäprosentti. Tuloraja on laskettu verokortin voimassaoloajalle, yleensä ajalle 1.2. - 31.12. Tammikuussa palkkaa on oletettu kertyneen vanhan verokortin mukaisesti. Tulorajan laskukaava on samanlainen kuin yhden tulorajan laskukaava päätoimen palkkatulon verokortilla (katso edellä kohta 4.3.2).
Vaikka eläkkeensaaja on osa-aikatyössä, eläketulo katsotaan verovelvollisen päätuloksi. Tästä syystä palkan verokorttia ei tarvitse antaa suorituksen maksajalle, vaan kortin tai sen kopion esittäminen riittää, jos työnantaja ei ole saanut ennakonpidätystietoja sähköisesti edellä kohdassa 4.1 kerrotulla tavalla. Kukin maksaja seuraa omalta osaltaan verokortilla olevaa tulorajaa ja käyttää lisäprosenttia, jos tuloraja ylittyy. Jos palkanmaksajia on useita, verovelvollisen tulee itse seurata tulorajaansa ja tarvittaessa pyytää uusi verokortti korotetulle tulolle.
Esimerkki eläketuloa saavan palkkaverokortista: verokortti 2017 (kuva, pdf).
4.8 Rajoitetusti verovelvollisen verokortit
4.8.1 Rajoitetusti verovelvollisen lähdeverokortti ja verokortti
Ansiotulojen progressiivista verotusta varten rajoitetusti verovelvollisen on haettava suomalaista työnantajaa varten rajoitetusti verovelvollisen verokortti (LähdeVL 16 §:n 4 momentti). Tämä verokortti voi koskea seuraavia Suomesta saatuja tuloja: palkka (myös merityötulo), työkorvaus, etuus, ansiotuloa oleva käyttökorvaus, henkilöstörahaston rahasto-osuus ja ylijäämä, työsuhdeoptio ja osakepalkkio, johtajanpalkkio, taiteilijan tai urheilijan palkkio. Jos työntekijä ei toimita rajoitetusti verovelvollisen verokorttia, peritään tulosta lähdevero.
Vaatimus ansiotulojen progressiivisesta verotuksesta ei koske Suomesta saatuja eläkkeitä, koska ne verotetaan aina verotusmenettelystä annetun lain mukaan (LähdeVL 13 §:n 1 momentin 2 kohta, katso kohta 4.8.2 jäljempänä).
Lisätietoja rajoitetusti verovelvollisen verotuksesta, verokortin hakemisesta ja työnantajan ilmoituksista: Rajoitetusti verovelvollisen henkilön ansiotulon verotus: lähdevero vai progressiivinen vero. Ulkomailta Suomeen tulevien työntekijöiden verotusta ja verokortteja on käsitelty tarkemmin myös erillisessä Verohallinnon ohjeessa Ulkomailta Suomeen tulevan työntekijän verotus ja ulkomaisten vuokratyöntekijöiden verotusta on ohjeessa Ulkomaiset vuokratyöntekijät ja Suomen verotus.
Esimerkki rajoitetusti verovelvollisen verokortista: Rajoitetusti verovelvollisen verokortti 2017 (kuva, pdf).
4.8.2 Rajoitetusti verovelvollisen eläkeläisen verokortti
4.9 Muutosverokortti
4.9.1 Muutoksen hakeminen
Verovelvollinen voi hakea muutosta ennakonpidätysprosenttiinsa Verokortti verkossa -palvelussa, käymällä verotoimistossa, lähettämällä hakemuksen postitse tai pyytämällä muutosta puhelimitse. Verokortti verkossa -palvelussa voi useimmissa tilanteissa tilata ja tulostaa itselleen uuden verokortin. Asiakkaan itsensä palvelussa tulostama verokortti on yhtä virallinen kuin muukin Verohallinnon lähettämä tai antama verokortti.
4.9.2 Muutosverokortti
Verohallinnon antamassa muutosverokortissa on pääsääntöisesti samat tiedot kuin alkuperäisessäkin verokortissa; perusprosentti, lisäprosentti ja palkkakausikohtainen tuloraja. Muutosverokortissa voi olla myös yksi ainoa pidätysprosentti tai pidätysprosentti, jonka käyttö on rajoitettu tiettyyn euromäärään.
Kumulatiivista ennakonpidätyksen laskentaa käyttävien työnantajien on syytä muistaa, että kumulatiivinen laskenta on katkaistava, kun muutosverokortti otetaan käyttöön (katso tästä tarkemmin jäljempänä kohta 5.4.4). Laskenta on katkaistava, koska uutta pidätysprosenttia laskettaessa on otettu huomioon aikaisemmat pidätykset. Kumulatiivinen laskenta aloitetaan uudelleen muutetuilla pidätystiedoilla.
Jos tulonsaaja esittää Verohallinnon antaman muutosverokortin, myös eläkkeen, päiväraha- tai työttömyysetuuden, vakuutuskorvauksen tai muun vastaavan suorituksen maksaja on velvollinen noudattamaan muutosverokortin määräyksiä (VHp ennakonpidätyksen toimittamistavoista ja määrästä 21 §:n 1 momentti, katso näistä etuuksista jäljempänä kohdat 14–17).
Esimerkkejä muutosverokorteista: Muutosverokortti 2017 (kuva, pdf), Muutosverokortti työkorvausta varten (alv) (kuva pdf), Muutosverokortti työkorvausta varten (ei alv) (kuva, pdf).
Lisätietoja muutosverokorteista: Ohjeita työnantajille muutosverokortin käyttämiseen
4.9.3 Portaikkoverokortin asteikkoprosenttien muuttaminen yhdeksi prosentiksi
Portaikkoverokorttiin ei tarvitse hakea muutosta vain siksi, että verovelvollinen haluaa muuttaa portaikkoverokortin asteikkoprosentit yhdeksi prosentiksi. Verovelvollinen, joka tietää tulevien tulojensa määrän, voi itse laskea yhden pidätysprosentin ja pyytää maksajaa toimittamaan ennakonpidätyksen sen mukaan.
Esimerkki 7: Palkansaajan saamassa verokortissa on seuraava asteikko:
0 – 10.300 euroa 0 %
10.300 – 17.650 euroa 16 %
17.650 euron ylimenevästä osasta 40 %
Palkansaajan arvioima vuositulo on 20.000 euroa. Verokertymä 20.000 euron tuloista on verokortin mukaisten pidätysprosenttien mukaan laskettuna yhteensä 2.116 euroa seuraavasti:
0 – 10.300 euroa 0 % = 0 euroa
10.300 – 17.650 euroa 16 % = 1.176 euroa
17.650 – 20.000 euroa 40 % = 940 euroa
Ennakonpidätys 20.000 eurosta on siten yhteensä 2.116 euroa eli 10,58 %. Maksaja voi toimittaa ennakonpidätyksen 20.000 euroon asti 10,58 %:n suuruisena. Prosentin voi halutessaan pyöristää ylöspäin lähimpään puoleen tai tasaan prosenttiyksikköön, sillä verokorteilla prosentit ovat tällä tavoin pyöristettyjä. Jos henkilö ansaitsee enemmän kuin 20.000 euroa vuodessa, ennakonpidätys ylimenevästä osasta toimitetaan 40 %:n mukaan.
Työnantaja on vastuussa siitä, että ennakonpidätystä kertyy riittävästi ja oikeaan aikaan. Siksi työnantaja vastaa siitä, että palkansaajan pidätysprosentti on oikein laskettu muutettaessa portaikkoverokortin pidätysprosentit yhdeksi pidätysprosentiksi.
4.10 Verokorttitietojen sähköinen suorasiirto
Verohallinto voi salassapitovelvollisuuden estämättä antaa yksilöityjen verovelvollisten ennakonpidätyksen toimittamista varten tarpeelliset tiedot työnantajalle tai vastaavalle suorituksen maksajalle (EPL 10 §:n 1 momentti ja laki verotustietojen julkisuudesta ja salassapidosta 17 §). Verokorttitietojen suorasiirtomenettelyssä työnantaja saa Verohallinnolta verokorttitiedot yksilöimistään palkansaajista suorasiirtona sähköisesti tai tietovälinettä käyttäen. Myös eläkkeiden ja etuuksien maksajalle voidaan antaa yksilöityjen verovelvollisten ennakonpidätyksen toimittamista varten tieto ennakonpidätysprosentista ja muut tarvittavat tiedot.
Työnantaja lähettää Verohallinnolle pyyntötiedoston, joka sisältää niiden työntekijöiden henkilötunnukset, joiden pidätystiedot työnantaja tarvitsee (VML 17 §:n 8 momentti). Määräaika suorasiirtopyynnön esittämiselle on yleensä 31. päivä tammikuuta (eläkkeenmaksajille määräpäivä on jo marraskuun alkupuolella). Verohallinto täydentää pyyntötiedoston ennakonpidätystiedoilla ja lähettää sen takaisin työnantajalle. Jos yksittäisen työntekijän ennakonpidätystietoja ei ole saatu suorasiirrossa, työnantajan on pyydettävä tältä työntekijältä verokortti.
Verokorttien sähköinen suorasiirto tapahtuu ainoastaan kerran vuodessa ja työnantajalle saapuvat tiedot ovat perusverokorttilaskennan tietoja. Muutosverokorttien (katso edellä kohta 4.9) tietoja ei voi saada sähköisesti suorasiirtomenettelyssä. Palkka.fi-palvelua käyttävä työnantaja voi saada käyttöönsä myös palkansaajan muutosverokortin sähköisesti. Palkansaaja näkee Palkka.fi-palvelun työntekijäliittymässä muutosverokorttinsa ja valitsee mikä verokortti on tarkoitettu kyseiselle työnantajalle. Valitun verokortin tiedot siirtyvät tällöin sähköisesti Palkka.fi-palvelun kautta työnantajalle.
5.1 Palkka
Palkalla tarkoitetaan kaikenlaatuista palkkaa, palkkiota, etuutta ja korvausta, joka saadaan työ- tai virkasuhteessa (EPL 13 §:n 1 momentin 1 kohta). Palkalla tarkoitetaan myös kokouspalkkiota, henkilökohtaista luento- ja esitelmäpalkkiota, hallintoelimen jäsenyydestä saatua palkkiota, toimitusjohtajan palkkiota, avoimen yhtiön ja kommandiittiyhtiön yhtiömiehen nostamaa palkkaa sekä luottamustoimesta saatua korvausta (EPL 13 §:n 1 momentin 2 kohta).
Ennakkoperintälaissa tarkoitettuun palkkaan luetaan luontoisedut, TVL 66–68 §:ssä tarkoitetut edut (työsuhteeseen perustuvasta osakeannista, työsuhdeoptiosta ja työsuhdelainasta saatu etu sekä tietyt työnantajan maksamat vakuutusmaksut) ja TVL 69 §:ssä tarkoitetut henkilökuntaedut siltä osin kuin ne eivät ole tavanomaisia ja kohtuullisia (EPL 13 §:n 3 momentti). Näistä eduista toimitettavaa ennakonpidätystä on käsitelty tämän kohdan 5 lisäksi jäljempänä myös kohdassa 6.1. Jäljempänä kohdassa 6 on käsitelty myös eräitä muita ennakonpidätyksen toimittamiseen liittyviä erityistilanteita.
Jos työstä maksettu suoritus ei ole palkkaa, se on työkorvausta. Palkan ja työkorvauksen välistä rajanvetoa on käsitelty tarkemmin erillisessä Verohallinnon ohjeessa Palkka ja työkorvaus verotuksessa. Työkorvauksesta toimitettavaa ennakonpidätystä on käsitelty erikseen jäljempänä kohdassa 11.
5.2 Ennakonpidätyksen toimittamisen pääperiaatteet
Ennakonpidätys toimitetaan verokorttiin merkityn perus- ja lisäprosentin mukaan tai verokorttiin merkityn muun asianomaista tuloa koskevan pidätysprosentin mukaan (EPA 4 §:n 1 momentti). Työnantaja voi saada verokorttiin merkityt ennakonpidätystiedot myös sähköisesti edellä kohdissa 4.1 ja 4.10 kerrotulla tavalla.
Työnantaja voi valita, käyttääkö hän ennakonpidätyksen laskemisessa kausi- vai kumulatiivista laskentatapaa. Kausi- ja kumulatiivista laskentaa käsitellään tarkemmin jäljempänä kohdassa 5.4. Jos palkansaaja on valinnut ennakonpidätyksen toimittamistavaksi yhden vuositulorajan (verokortin vaihtoehto B), ennakonpidätys toimitetaan kuitenkin yksinomaan verokortin perusprosentin mukaan aina siihen asti, kun verokorttiin merkitty vuosituloraja täyttyy. Jos perusprosentin tuloraja vuositasolla ylittyy, työnantaja toimittaa ennakonpidätyksen lisäprosentin mukaan koko loppuvuoden palkan määrästä.
Ennakonpidätystä ei toimiteta rahana maksettua suoritusta suurempana (EPL 11 §:n 2 momentti). Jos palkka maksetaan pelkästään luontoisetuna, ennakonpidätystä ei voi lainkaan toimittaa. Tällöin palkasta suoritetaan vain työnantajan sairausvakuutusmaksu.
Jos työntekijä on saanut jossain kuussa pelkästään luontoisedun, mutta hänelle maksetaan vielä saman vuoden aikana rahapalkkaa, on luontoisetu otettava huomioon myöhemmän palkanmaksukauden ennakonpidätystä toimitettaessa. Luontoisetu on otettava mukaan ennakonpidätyksen laskennassa myös, jos työnantaja ei käytä kumulatiivista palkanlaskentaa, joka ottaa huomioon aikaisemmin maksetut palkat ja ennakonpidätykset automaattisesti (kumulatiivisesta laskennasta katso tarkemmin jäljempänä kohdat 5.4.3 ja 5.4.4).
5.4 Ennakonpidätyksen laskeminen
5.4.1 Perusprosentin käyttöraja ja veropäivän käsite
Yleisimmin käytössä olevassa palkkatulon verokortissa on perus- ja lisäprosentti. Lisäksi verokorttiin on merkitty tuloraja kuukautta, kahta viikkoa, viikkoa ja päivää kohden. Tulorajat on saatu jakamalla palkansaajan arvioitu vuositulo luvuilla 12, 26, 52 ja 364. Jos työnantaja maksaa palkan kaksi kertaa kuukaudessa, vuositulo jaetaan luvulla 24.
Palkkakauden tuloraja saadaan palkanlaskentaohjelmasta tai palkkaa käsin laskettaessa verokortista silloin, kun palkkaa maksetaan säännölliseltä palkanmaksukaudelta. Ennakonpidätyksen määrä lasketaan perusprosenttia käyttäen, jos palkansaajan tulot kyseisenä palkanmaksukautena eivät ylitä verokortin mukaista tulorajaa. Tulorajan yli menevästä määrästä ennakonpidätys lasketaan lisäprosenttia käyttäen. Näin menetellään, jos palkansaaja ei ole valinnut ennakonpidätystavakseen verokortin yhden vuositulorajan vaihtoehtoa B (katso päätoimen palkkatulon verokortista edellä kohta 4.3).
Jos palkkaa maksetaan muulta kuin säännölliseltä palkanmaksukaudelta ja verokortissa on perus- ja lisäprosentti sekä käytössä on verokortin vaihtoehto A, työnantajan on selvitettävä minkä suuruiseen tuloon asti perusprosenttia voidaan soveltaa. Tähän laskentaan tarvitaan veropäiviä. Veropäivien avulla määritetään se suorituksen määrä, johon asti ennakonpidätys lasketaan perusprosenttia käyttäen ja jonka ylittävästä määrästä ennakonpidätys lasketaan lisäprosentin mukaan.
Palkkakauden tuloraja, johon asti perusprosenttia sovelletaan, saadaan kertomalla verokortin päiväkohtainen tuloraja veropäivien lukumäärällä. Veropäiviin lasketaan työpäivien lisäksi mukaan kaikki kyseiseen palkanmaksukauteen (kumulatiivisessa laskennassa laskennan aloittamisesta maksuhetkeen asti) sisältyvät päivät, kuten pyhäpäivät, juhlapäivät ja vapaapäivät.
Poikkeavia palkkajaksoja, jolloin veropäivät joudutaan laskemaan, saattaa syntyä esimerkiksi kun palkkaa maksetaan:
Esimerkki 8: Palkka 600 euroa maksetaan ajalta 1.5. – 5.5. Veropäiviä sisältyy jaksoon 5. Vuosituloraja verokortissa on 36.400 euroa. Tämä jaetaan luvulla 364, jolloin päiväkohtaiseksi tulorajaksi saadaan 100 euroa. Tämä päiväkohtainen tuloraja 100 euroa kerrotaan veropäivien lukumäärällä 5. Perusprosenttia sovelletaan 500 euroon asti (5 x 100 euroa). 500 euron ylimenevästä määrästä 100 eurosta ennakonpidätys toimitetaan lisäprosentin mukaan.
(laskennallinen tuloraja atk-järjestelmiä varten (koko vuoden tulo) / 364 veropäivää) x palkkakauden veropäivät = palkkakauden tuloraja
Päiväkohtaista tulorajaa laskettaessa voidaan edellä olevassa esimerkissä jakajana käytetyn 364:n asemasta käyttää myös todellisia kalenteripäiviä tai todellisia palkallisia päiviä, jos työ- tai virkaehtosopimus edellyttää päiväpalkan siten laskettavaksi. Tällöin myös kertojana on käytettävä todellisia kalenteripäiviä tai todellisia palkallisia päiviä. Todellisia kalenteripäiviä käytettäessä nettopalkka vaihtelee kuukaudesta toiseen sen mukaan, miten monta todellista kalenteripäivää kuukaudessa on.
Työnantaja voi käyttää ennakonpidätyksen laskemisessa joko kausikohtaista tai kumulatiivista laskentatapaa silloin, kun verokortissa on perus- ja lisäprosentti sekä tulorajat, eikä työntekijä ole vaatinut ennakonpidätystavakseen vuositulorajaan perustuvaa vaihtoehtoa B (katso päätoimen palkkatulon verokortista edellä kohta 4.3). Kausilaskentaa on käsitelty seuraavassa kohdassa 5.4.2 ja kumulatiivista laskentaa jäljempänä kohdissa 5.4.3, 5.4.4 ja 5.4.6. Molemmista laskentatavoista on lisäksi esitetty esimerkit jäljempänä kohdassa 5.4.5.
5.4.2 Kausilaskenta
Kausilaskennassa työnantaja laskee ennakonpidätyksen määrän palkkakausittain. Palkanmaksukauden tulorajaan asti ennakonpidätys lasketaan perusprosentin mukaan ja tulorajan ylittävästä osasta lisäprosentin mukaan (EPA 4 §:n 2 momentti).
Ennakonpidätys lasketaan samalla tavalla sekä säännönmukaisesta palkasta että muista suorituksista kuten esimerkiksi ylityökorvauksista ja erilaisista lisistä. Palkan lajilla ei siten ole merkitystä ennakonpidätyksen määrää laskettaessa (poikkeus kuitenkin lomaraha, katso jäljempänä kohdat 5.5.5 ja 5.5.6).
Jos saman palkkakauden aikana maksetaan erillisiä suorituksia, ennakonpidätys lasketaan siten, että aikaisemmin maksettuun suoritukseen lisätään uusi maksettava erä ja ennakonpidätys lasketaan palkkojen yhteismäärän perusteella. Palkanlaskennan kannalta olisi helpompaa, jos kaikki palkkakauden suoritukset maksettaisiin samanaikaisesti. Tällöin ennakonpidätystä ei tarvitse laskea jokaisen suorituksen osalta erikseen.
Esimerkki 9 (kausikohtainen laskenta): Palkansaajan kuukausikohtainen tuloraja on 2.000 euroa. Palkansaajan perusprosentti on 25 % ja lisäprosentti 50 %. Palkansaajan rahapalkka on 2.200 euroa kuukaudessa. Lisäksi hänelle maksetaan saman kuukauden aikana ylityökorvausta 300 euroa sekä veronalaista päivärahaa 100 euroa. Palkka on yhteensä 2.600 euroa. Ennakonpidätys toimitetaan 25 %:n suuruisena 2.000 euroon saakka ja sen yli menevästä osasta 600 eurosta 50 %:n mukaan. Ennakonpidätyksen määrä on (2.000 euroa x 25 %) + (600 euroa x 50 %) = 800 euroa.
Lisäprosentti ottaa huomioon tulojen kasvusta aiheutuvan lisäveron tarpeen ja sitä sovelletaan palkkakausikohtaisesti, eikä vasta sen jälkeen, kun verokorttiin merkitty yksi tuloraja ylittyy. Kausilaskentaa käytettäessä ennakonpidätyksen määrä ei vastaa yhtä hyvin lopullisen veron määrää kuin käytettäessä kumulatiivista laskentaa, jos tulot vaihtelevat palkkakausittain huomattavasti.
5.4.3 Kumulatiivinen laskenta
Kausikohtaisen ennakonpidätyksen laskennan asemasta työnantaja voi toimittaa ennakonpidätyksen niin sanottua kumulatiivista laskentaa käyttäen. Kumulatiivisessa laskennassa palkkakauden palkan lisäksi otetaan huomioon myös aikaisemmin maksetut palkat sekä niistä toimitetut ennakonpidätykset (EPA 5 §).
Kumulatiivista laskentaa voidaan soveltaa vain saman työnantajan maksamiin palkkoihin. Työnantaja ei voi ottaa huomioon muiden maksamia suorituksia. Työnantaja voi siirtyä kesken verovuoden kausikohtaisesta laskennasta kumulatiiviseen laskentaan. Sen sijaan työnantaja ei voi eri palkkakausina käyttää eri laskentatapaa. Verovuoden lopussa työnantaja voi tasata kausikohtaisesti laskettua pidätystä vastaamaan kumulatiivista pidätystä. Jos työnantaja näin menettelee, on myös lomaraha otettava mukaan maksettuihin palkkoihin.
Kumulatiivisessa laskennassa maksettava palkka lisätään työntekijälle aikaisemmin samana verovuonna saman verokortin voimassa ollessa maksettuihin palkkoihin (kumulatiivinen tulo). Myös palkkakauden tulorajan euromäärä lisätään aikaisempien palkkakausien tulorajojen euromääriin (kumulatiivinen tuloraja). Tämän jälkeen lasketaan ennakonpidätyksen määrä kumulatiivisesta tulosta seuraavasti: siltä osin kun kumulatiivinen tulo on enintään kumulatiivisen tulorajan suuruinen, ennakonpidätys siitä lasketaan perusprosentin mukaan ja ylimenevästä osasta lisäprosentin mukaan. Näin saadusta ennakonpidätyksen määrästä (kumulatiivinen ennakonpidätys) vähennetään aikaisemmin toimitettu ennakonpidätys. Erotus on kyseisen palkanmaksukerran ennakonpidätyksen määrä (mahdollisen negatiivisen erotuksen osalta katso jäljempänä kohta 5.4.6).
Kumulatiivisessa laskennassa ennakonpidätys toimitetaan kaikista palkoista, myös loma- ja lomaltapaluurahasta samalla tavalla. Kumulatiivinen ennakonpidätyksen laskenta voidaan ilmaista seuraavalla kaavalla, jossa:
a = verokorttiin merkitty laskennallinen tuloraja atk-järjestelmiä varten (koko vuoden tulo)
jos d on suurempi kuin c niin (c x perus %) + [(d - c) x lisä %] = e, ja e - f = g
jos d on pienempi tai yhtä suuri kuin c niin (d x perus %) = e, ja e - f = g
Jos saman palkkakauden aikana maksetaan useita suorituksia eri päivinä, esimerkiksi säännönmukaista palkkaa, provisiopalkkaa, veronalaista kustannusten korvausta tai lomarahaa, ennakonpidätys lasketaan jokaisen palkkaerän osalta erikseen. Tällöin lasketaan aina uusi maksettavaa palkkaa vastaava tuloraja lisäämällä kumulatiiviset veropäivät edellisestä maksupäivästä uuteen maksupäivään saakka. Jos veropäivät annetaan laskentaan palkkakausittain, veropäiviä ei saa lisätä, jos palkkakauden veropäivät on uutta suoritusta maksettaessa jo käytetty.
5.4.4 Kumulatiivisen laskennan katkaiseminen
Kumulatiivinen laskenta on katkaistava, jos palkansaaja alkaa saada sairaus-, tapaturma- tai liikennevakuutuksen päivärahaa tai työttömyyspäivärahaa. Jos työnantaja vielä saman verovuoden aikana maksaa palkansaajalle palkkaa, kumulatiivinen laskenta on aloitettava alusta ottamatta huomioon aikaisemmin maksettuja palkkoja. Jos keskeytys on lyhytaikainen, esimerkiksi enintään kuukauden mittainen, laskentaa voidaan jatkaa entisillä tulo- ja ennakonpidätystiedoilla ottamatta kuitenkaan huomioon sen ajan veropäiviä, jona henkilö on saanut puheena olevaa korvausta.
Jos palkansaaja jää palkattomalle lomalle saamatta muuta pidätyksen alaista korvausta ja päätoimen palkkatulon verokortti jää työnantajalle, kumulatiivista laskentaa ei tarvitse katkaista, vaan loma-ajan veropäivät voidaan käyttää keskeytymättä palkansaajan hyväksi.
5.4.5 Esimerkki kumulatiivisesta ja kausikohtaisesta laskennasta
Esimerkki 10 palkanlaskennasta ajalta 1.7. – 31.12.
Palkkakausi on kuukausi ja palkansaajan perusprosentti on 30 ja lisäprosentti 55. Verokortin tuloraja vuodessa on 12.000 euroa, 1.000 euroa kuukaudessa.
Esimerkki kumulatiivisesta palkanlaskennasta
Palkkakauden ansio 1.000 1.300 1.500 500 400 800
Aikaisemmat ansiot 0 1.000 2.300 3.800 4.300 4.700
Yhteensä (kumulatiivinen tulo) 1.000 2.300 3.800 4.300 4.700 5.500
Kumulatiivinen tuloraja perusprosentille (verokortilta) 1.000 2.000 3.000 4.000 5.000 6.000
Ennakonpidätys yhteenlasketusta tulosta (kumulatiivinen ennakonpidätys) 300 765 1.340 1.365 1.410 1.650
Aikaisempi ennakonpidätys 0 300 765 1.340 1.365 1.410
Kumulatiivista laskentaa käyttäen ennakonpidätys on 1.650 euroa.
Esimerkki palkkakausikohtaisesta laskennasta
Kausilaskentaa käytettäessä ennakonpidätys samalta ajalta on 1.850 euroa. Esimerkkien avulla käy ilmi, että kumulatiivinen laskenta johtaa tässä tapauksessa oikeampaan lopputulokseen kuin kausilaskenta.
5.4.6 Negatiivinen ennakonpidätys
Kumulatiivisessa ennakonpidätyksen laskennassa voi ennakonpidätyksen määrä yksittäisen työntekijän kohdalla olla joskus myös negatiivinen. Näin voi käydä, jos alkuvuoden tulot ovat huomattavasti loppuvuoden tuloja suuremmat ja verokortin tuloraja on liian pieni. Kumulatiivisessa laskennassa myös virhe veropäivissä voi johtaa negatiiviseen ennakonpidätykseen, joten tällaisissa tilanteissa veropäivät on aina syytä tarkistaa (veropäivän käsitteestä katso edellä kohta 5.4.1).
Jos negatiivinen ennakonpidätys ei johdu laskennallisesta virheestä veropäivissä, työnantajan on palautettava palkansaajalle liikaa toimittamansa ennakonpidätys, jos työnantaja voi tehdä vastaavan oikaisun saman verovuoden ennakonpidätyksen tilityksessä (katso jäljempänä kohta 8.2). Jos oikaisua ei voi enää tehdä, liikaa toimitettua ennakonpidätystä ei voi palauttaa palkansaajalle. Ennakonpidätyksen määrä kyseisestä palkasta on 0 euroa.
Esimerkki 11: Palkkakausi on kuukausi ja palkansaajan perusprosentti on 20,5 ja lisäprosentti 40. Verokortin tuloraja (laskennallinen tuloraja atk-järjestelmiä varten) on 40.000 euroa vuodessa, 3.333,33 euroa kuukaudessa. Palkansaajan alkuvuoden tulot ovat huomattavasti loppuvuoden tuloja suuremmat ja verokortin tuloraja osoittautuu liian pieneksi. Ennakonpidätyksen kumulatiivisessa laskennassa palkansaajalle muodostuu marras- ja joulukuulle negatiivinen ennakonpidätys seuraavasti:
Taulukko negatiivisesta ennakonpidätyksestä
Palkka-kauden ansio
Aiemmat ansiot
Kumulatiivinen tuloraja (verokortilta)
Perus% 20,5 %
Lisä%
Aiempi ennakonpidätys
Tammi 5.000 0 5.000 3.333,33 683,33 666,67 1.350 0 1.350
Helmi 5.000 5.000 10.000 6.666,67 1.366,67 1.333,33 2.700 1.350 1.350
Maalis 5.000 10.000 15.000 10.000 2.050 2.000 4.050 2.700 1.350
Huhti 5.000 15.000 20.000 13.333,33 2.733,33 2.666,67 5.400 4.050 1.350
Touko 5.000 20.000 25.000 16.666,67 3.416,67 3.333,33 6.750 5.400 1.350
Kesä 8.000 25.000 33.000 20.000 4.100 5.200 9.300 6.750 1.350
Heinä 5.000 33.000 38.000 23.333,33 4.783,33 5.866,67 10.650 9.300 2.550
Elo 5.000 38.000 43.000 26.666,67 5.466,67 6.533,33 12.000 10.650 1.350
Syys 5.000 43.000 48.000 30.000 6.150 7.200 13.350 12.000 1.350
Loka 5.000 48.000 53.000 33.333,33 6.833,33 7.866,67 14.700 13.350 1.350
Marras 1.000 53.000 54.000 36.666,67 7.516,67 6.933,33 14.450 14.700 -250
Joulu 1.000 54.000 55.000 40.000 8.200 6.000 14.200 14.450 -250
Yhteensä 55.000 14.200
5.4.7 Kahden viikon palkkajakso ja vuodessa 27 palkanmaksua
Kahden viikon palkanmaksukautta käyttäville työnantajille voi joinakin vuosina osua 27 palkanmaksua, jolloin veropäivien sallittu enimmäismäärä täyttyy ennen vuoden loppua. Tästä syystä ennakonpidätys saatetaan joutua toimittamaan vuoden viimeisessä palkanmaksussa joko kokonaan tai osittain lisäprosentin mukaan. Korkea ennakonpidätys vuoden lopulla voidaan välttää, jos päiväkohtaista tulorajaa alennetaan vuoden alussa jakamalla verokorttiin merkitty vuositulo luvulla 378 (27 x 14). Koska menettely johtaa alkuvuodesta liian suureen pidätykseen, menettelyyn on oltava työntekijöiden suostumus.
5.5 Ennakonpidätys poikkeavalta palkkakaudelta
5.5.1 Taannehtivat suoritukset
Palkkaa voidaan eräissä tapauksissa maksaa useammaltakin kuin yhdeltä palkkakaudelta jälkikäteen. Esimerkiksi urakkatyön loppusuoritus ja palkankorotus maksetaan usein taannehtivasti jälkikäteen. Ennakonpidätys voidaan palkkakausikohtaisessa ennakonpidätyksen laskennassa toimittaa taannehtivista suorituksista kahdella eri tavalla:
Vaihtoehtoisesti ennakonpidätys voidaan toimittaa siten, että taannehtiva tulo jaksotetaan ja lisätään kertymisajan palkkakausien palkkoihin, enintään kuitenkin samalle verovuodelle. Palkkakausittain yhteenlaskettujen palkkojen yhteismäärästä ennakonpidätys lasketaan perus- ja lisäprosenttia soveltaen. Näin saadusta ennakonpidätyksestä vähennetään aikaisemmin mahdollisesti toimitettu pidätys. Erotus on taannehtivasti maksettavasta suorituksesta toimitettava pidätyksen määrä (EPA 4 §:n 3 momentti).
Kumulatiivisessa laskennassa taannehtivia suorituksia ei tarvitse eritellä, koska kumulatiivinen pidätysjärjestelmä jo sinänsä tasaa ennakonpidätyksen kertymisen. Tällöin on kuitenkin huomattava, että veropäiviä ei saa lisätä.
5.5.2 Palkka palkkakautta lyhyemmältä ajalta
Käytännössä palkkaa voidaan maksaa myös normaalia palkkakautta pidemmältä tai lyhyemmältä jaksolta. Varsinkin työsuhteen alkaessa ja päättyessä työssäoloaika ei useinkaan ole normaalin palkkakauden pituinen. Palkanmaksu voi myös keskeytyä esimerkiksi vanhempain- tai sairausloman vuoksi. Tällöin tulorajaa laskettaessa käytetään normaalin palkkakauden veropäivien asemasta päiväkohtaisesti laskettua tulorajaa ja veropäiviä. Jos jaksoon sisältyy viikonloppu, on tulorajaa laskettaessa myös viikonlopun päivät otettava mukaan.
Esimerkki 12: Palkansaajan perusprosentti on 30 ja lisäprosentti 50. Palkkakausi on kaksi viikkoa. Palkansaajalle maksetaan palkkaa työsuhteen päättyessä 300 euroa ajalta 1.6. - 8.6. Todellisia työssäolopäiviä kertyy tälle ajanjaksolle vain 6, koska ajanjaksoon sisältyy viikonloppu. Veropäiviä kertyy kuitenkin 8.
Esimerkki 13: Henkilö työskentelee kolmena päivänä viikossa. Hänelle ei makseta työttömyyskorvausta palkan lisäksi. Perusprosentti on 20 ja lisäprosentti on 40 ja päiväkohtainen tuloraja 30 euroa ja kuukausikohtainen 875 euroa. Työnantajan palkkakausi on kuukausi.
5.5.3 Palkka palkkakautta pidemmältä ajalta
Esimerkki 14: Palkansaaja, jonka normaali palkkakausi on kuukausi, lähtee lomalle 1.7. alkaen viideksi viikoksi ja saa vuosilomapalkan etukäteen. Tällöin verokortissa olevan kuukauden tulorajan sijasta ennakonpidätys voidaan laskea verokortissa olevaa viikon tulorajaa apuna käyttäen. Viikon tuloraja palkansaajan verokortissa on 400 euroa, perusprosentti 30 ja lisäprosentti 50. Jos palkka loma-ajalta on 2.100 euroa (eli 420 euroa/viikko), ennakonpidätys lasketaan seuraavasti:
400 euroa x 30 % + 20 euroa x 50 %) x 5 = 650 euroa
Kyseisen loma-ajan tuloraja voidaan laskea seuraavan kaavan mukaan:
(vuositulo / 364) x palkkakauden veropäivät eli 35 päivää
Kumulatiivisessa ennakonpidätyksen laskennassa vuosiloma-ajan päivät lisätään kumulatiivisiin veropäiviin laskettaessa kumulatiivista tulorajaa. Jos myöhemmin samalta ajalta tulee maksettavaksi suorituksia, veropäiviä ei lisätä enää, koska ne on jo käytetty.
Jos vuosilomapalkkaa maksetaan edellä olevassa esimerkissä esitetyllä tavalla etukäteen, loman jälkeisessä palkanmaksussa on huomattava, että etukäteen käytettyjä veropäiviä ei käytetä uudelleen.
Jos verovuoden lopussa maksetaan vuosilomapalkkaa seuraavan vuoden puolella pidettävästä lomasta, loma-ajan veropäiviä ei voi siirtää tulevalta vuodelta maksuvuodelle, vaan vuosilomapalkka lisätään maksettaviin palkkoihin veropäiviä lisäämättä.
5.5.4 Lomakorvaus, irtisanomisajan palkka ja korvaukset työsuhteen päättyessä
Lomakorvaus, jolla tarkoitetaan korvausta pitämättömästä lomasta, maksetaan yleensä työsuhteen päättyessä ja eräissä tilanteissa myös työsuhteen aikana (vuosilomalaki, 162/2005, 4 luku). Ennakonpidätys lomakorvauksesta toimitetaan lisäämällä korvaus muihin palkkakauden aikana maksettaviin palkkoihin ja laskemalla ennakonpidätys palkkojen yhteismäärästä kyseisen palkkakauden tulorajaa soveltaen. Ennakonpidätys irtisanomisajan palkasta toimitetaan vastaavalla tavalla.
Jos lomakorvausta tai irtisanomisajan palkkaa maksettaessa käytetään kumulatiivista ennakonpidätyksen laskentaa, otetaan kumulatiivista tulorajaa laskettaessa veropäivät huomioon vain työsuhteen päättymiseen saakka.
Esimerkki 15: Säännönmukainen palkkakausi on kuukausi ja palkka maksetaan kunkin kuukauden viimeisenä päivänä. Palkansaajan työsuhde päättyy toukokuun 15. päivänä, jolloin hänelle maksetaan palkka ajalta 1.5. - 15.5. sekä lomakorvaus. Kumulatiivinen laskenta on aloitettu 1.3., joten kumulatiivista tulorajaa laskettaessa veropäivät otetaan huomioon ajalta 1.3. – 15.5.
Työnantajan, joka on irtisanonut työsopimuksen noudattamatta irtisanomisaikaa, on maksettava työntekijälle korvauksena täysi palkka irtisanomisaikaa vastaavalta ajalta (työsopimuslaki, 55/2011, 6 luvun 4 §). Jos tämä irtisanomisajan palkan sijaan saatu korvaus maksetaan myöhemmin kuin välittömästi työsuhteen päätyttyä, ennakonpidätys on toimitettava sivutuloverokortin pidätysprosentin suuruisena. Jos korvaus kuitenkin maksetaan myöhemmin samana vuonna, kun työsuhde on päättynyt, se voidaan lisätä aikaisemmin maksettuihin suorituksiin, jos se palkanlaskennan kannalta on mahdollista. Tällöin ei kuitenkaan tulorajaa laskettaessa saa lisätä veropäiviä viimeisen palkanmaksun veropäiviin. Jos työnantajalla ei ole käytettävissään maksuvuoden verokorttitietoja, pidätys toimitetaan 60 prosentin suuruisena.
Työntekijä voi riitauttaa lainsäädännön vastaisen irtisanomisen. Perusteettoman irtisanomisen johdosta voidaan sopimuksen tai oikeuden päätöksen perusteella maksaa jälkeenpäin korvauksia. Vaikka tällaista korvausta nimitettäisiin vahingonkorvaukseksi, se perustuu yleensä työsuhteen ehtoihin ja on siten pääsääntöisesti ennakonpidätyksen alaista palkkaa. Tällöin ennakonpidätys toimitetaan palkkatulon verokortin määräysten mukaisesti samoin kuin jälkikäteen maksetusta irtisanomisajan palkan sijaan saadusta korvauksesta. Korvaukselle maksettavasta viivästyskorosta ei toimiteta ennakonpidätystä (Verohallinnon päätös ennakonpidätysvelvollisuudesta vapauttamisesta, 1035/2016, 1 §:n 7 kohta). Viivästyskorko on kuitenkin veronalaista tuloa, joka on ilmoitettava vuosi-ilmoituksella.
Erilaisia työsuhteen päättymiseen liittyviä suorituksia ja niiden veronalaisuutta on käsitelty tarkemmin erillisessä Verohallinnon ohjeessa Työsuhteen päättymiseen liittyvien suoritusten verotus.
5.5.5 Lomaraha
Työ- tai virkasuhteessa loma-ajalta voidaan vuosilomapalkan lisäksi maksaa myös loman pituuden mukaan määräytyvä lisäkorvaus, jota yleensä kutsutaan lomarahaksi tai lomaltapaluurahaksi (jäljempänä lomaraha). Lomarahan maksaminen ei perustu vuosilomalakiin vaan työehtosopimukseen, työpaikalla noudatettuun käytäntöön tai työsopimukseen.
Lomarahan ennakonpidätyksen laskennassa on eroja riippuen siitä, millainen verokortti palkansaajalla on ja käyttääkö työnantaja ennakonpidätyksen laskennassa kausi- vai kumulatiivista laskentaa. Työnantaja voi käyttää päätoimen palkan ennakonpidätyksen laskemisessa joko palkkakausikohtaista tai kumulatiivista laskentatapaa, silloin kun verokortissa on perus- ja lisäprosentti sekä tulorajat, eikä työntekijä ole vaatinut ennakonpidätystavakseen vuositulorajaan perustuvaa vaihtoehtoa B (katso päätoimen palkkatulon verokortista edellä kohta 4.3 ja laskentatavoista kohta 5.4).
Ennakonpidätys päätoimesta maksettavasta lomarahasta toimitetaan kumulatiivisessa laskennassa kuten muustakin palkasta ja tulorajan ylittyessä ennakonpidätys toimitetaan lisäprosentin mukaan (EPA 8 §:n 3 momentti). Jos lomaraha maksetaan etukäteen ennen loman alkua, on perus- ja lisäprosentin laskennassa huomattava laskea pidätys oikeiden veropäivien mukaan.
Sen sijaan palkkakausikohtaisessa laskennassa päätoimesta maksettavan lomarahan ennakonpidätys toimitetaan aina perusprosentin mukaan (EPA 8 §:n 2 momentti). Varsinaisesta vuosilomapalkasta ennakonpidätys toimitetaan tällöinkin normaalisti, huomioiden kuitenkin oikeat veropäivät (katso tarkemmin edellä kohta 5.5.3).
Jos palkansaajalla on portaikkoverokortti, yhden tulorajan muutosverokortti tai hän on valinnut yhden tulorajan ennakonpidätystavan (vaihtoehto B), ennakonpidätys lomarahasta toimitetaan verokortin määräysten mukaan kuten muustakin palkasta.
5.5.6 Lomaraha perhevapaan tai muun palkattoman vapaan ajalta
Palkansaajalle voidaan maksaa lomarahaa myös sellaiselta ajalta, jolta hän ei saa työnantajalta palkkaa, vaan on esimerkiksi äitiyslomalla tai sairaslomalla. Jos työnantajalla ei ole käytettävissä palkansaajan pidätystietoja, on ennakonpidätys lomarahasta toimitettava 60 prosentin suuruisena.
Kumulatiivisessa ennakonpidätyksen laskennassa lomaraha voidaan yhdistää muihin palkansaajalle maksettaviin suorituksiin, jos palkansaajalle on aikaisemmin maksettu palkkaa. Tällöin ei kuitenkaan voi lisätä kumulatiivisten veropäivien lukumäärää kumulatiivista tulorajaa laskettaessa. Jos palkansaajalle ei ole aikaisemmin samana vuonna maksettu palkkaa, ennakonpidätys lomarahasta on toimitettava joko lisäprosentin tai 60 prosentin suuruisena. Jos palkansaajalle kuitenkin vielä saman vuoden aikana tullaan maksamaan palkkaa, lomaraha voidaan ottaa mukaan kumulatiiviseen ennakonpidätyksen laskentaan. Kumulatiivisia veropäiviä ei tällöin kuitenkaan saa lomarahan perusteella lisätä.
5.6 Kustannusten korvaukset
5.6.1 Työstä välittömästi johtuvat kustannukset ennakkoperinnässä
Ennakkoperinnässä työnantaja voi korvata palkansaajan vaatimuksesta hänelle kertyvät työstä välittömästi johtuvat kustannukset tai vähentää kustannusosuuden ennen ennakonpidätyksen toimittamista (EPL 15 §:n 1 momentti). Säännöstä sovelletaan sekä maksajaan työsuhteessa olevaan henkilöön että EPL 13 §:n 1 momentin 2 kohdassa tarkoitetun henkilökohtaisen palkkion saajaan. Säännöstä sovelletaan lisäksi urheilijan palkkion saajaan (EPL 15 § 5 momentti).
Ennakonpidätystä toimittamatta korvattavia kustannuksia ovat lähtökohtaisesti palkansaajalle aiheutuneet todelliset kustannukset. Palkansaajan on esitettävä työnantajalle kustannuksista selvitys, esimerkiksi matkalasku. Jos selvitystä ei voida pitää luotettavana, kustannukset on arvioitava vastaavan laatuisissa olosuhteissa ja tehtävissä yleensä aiheutuvien kustannusten mukaisesti (EPL 15 §:n 2 momentti).
Seuraavassa kohdassa 5.6.2 on käsitelty työnantajan palkansaajalle maksamia kustannusten korvauksia. Jäljempänä kohdassa 5.6.3 on käsitelty tilanteita, joissa työnantaja ei joko kokonaan tai osittain maksa tai korvaa työntekijälle välittömästi työstä aiheutuneita kustannuksia.
5.6.2 Työnantajan palkansaajalle maksamat korvaukset
5.6.3 Vähennys ennen ennakonpidätystä
Esimerkki 16: Palkansaaja tekee työmatkan, joka oikeuttaisi hänen työnantajansa korvaamaan matkasta aiheutuneita kustannuksia 200 euron arvosta. Palkansaajan ja työnantajan kesken ei ole sovittu kustannusten korvaamisesta. Työnantaja ei siten korvaa palkansaajalle kustannuksia, vaan vähentää niiden osuuden ennen ennakonpidätyksen toimittamista.
Verotusta toimitettaessa vähennettyjen kustannusten määrä lisätään palkansaajan ennakonpidätyksen alaiseen palkkaan. Tällöin palkansaaja saa omassa verotuksessaan vaatimuksesta vähentää verotuksessa vähennyskelpoiset työstä johtuneet kustannukset tulonhankkimismenoina (TVL 95 §). Asiaa on käsitelty tarkemmin esimerkiksi Verohallinnon erillisessä ohjeessa Työmatkakustannusten korvaukset verotuksessa.
5.7 Merityötulon ennakonpidätys
Merityötulosta säädetään tuloverolain 74 §:ssä. Merityötulona pidetään lähtökohtaisesti kaikkea aluksessa tehdystä ja aluksen liikennöintiin liittyvästä työstä rahana tai rahanarvoisena etuutena saatua palkkatuloa. Varsinaisissa merimiesammateissa toimivan henkilön palkkatulon lisäksi myös esimerkiksi laivanisännän tai tähän rinnastettavan muun työnantajan palveluksessa aluksella työskentelevän tarjoilijan, esiintyvän taiteilijan tai myyjän saama palkkatulo on merityötuloa. Merityötuloa on käsitelty tarkemmin erillisessä Verohallinnon ohjeessa Merityötulon verotus.
Merityötulosta ennakonpidätys toimitetaan lähtökohtaisesti kuten muustakin palkasta edellä tässä kohdassa 5 esitetyn mukaisesti. Merityötulon saajan merityötuloa varten määrätyssä pidätysprosentissa on otettu huomioon TVL 97 §:n mukainen merityötulovähennys, joten merityötulon pidätysprosentti on maatulon pidätysprosenttia pienempi (katso merityötulon saajan verokortista myös edellä kohta 4.3.5).
Kaukoliikenteessä sekä niin sanotussa kolmansien maiden välisessä liikenteessä työskenteleville myönnetään merityötulovähennys kunnallisverotuksessa korotettuna (TVL 97 §:n 3 momentti). Merityötulovähennyksen korotusta ei ole voitu sisällyttää merityötulon ennakonpidätysprosenttiin. Tämän niin sanotun cross-trade vähennyksen tekee merityötulon maksaja eli työnantaja ennakkoperinnässä pienentämällä merityötulosta laskettua ennakonpidätystä 34 euroa jokaiselta kalenterikuukaudelta, jona palkansaajalla on oikeus kyseiseen vähennykseen (VHp ennakonpidätyksen toimittamistavoista ja määrästä 3 §).
Koska merityötulon pidätysprosentissa on otettu huomioon merityötulovähennys, työnantaja ei saa käyttää maissa ansaitun palkan ennakonpidätyksessä merityötulon ennakonpidätysprosenttia.
Ennakonpidätystä ei toimiteta merityötulon pidätysprosenttien mukaan myöskään ulkomaisissa aluksissa saaduista tuloista eikä palkkatuloista sellaisille henkilöille, jotka eivät ole työsuhteessa laivaisäntään tai aluksen muuhun liikennöijään. Esimerkiksi satamassa siivous- tai korjaustyössä olevilta tai ohjelmatoimiston palkkalistoilla olevilta esiintyviltä taiteilijoilta ennakonpidätys toimitetaan maissa ansaittua tuloa varten määrättyjen pidätysprosenttien mukaan, jos he asuvat Suomessa ja ovat velvollisia maksamaan täällä veroja.
Ennakonpidätys muusta kuin rahana maksettavasta suorituksesta toimitetaan eri tavalla riippuen siitä, onko suoritus satunnainen vai ei. Ennakonpidätys suorituksesta, joka ei ole satunnainen, toimitetaan maksukausittain lisäämällä suoritus rahana maksettavaan määrään (EPA 9 §:n 1 momentti). Jos suoritus on saatu esimerkiksi kesäkuussa, se huomioidaan kesäkuun ennakonpidätyksessä. Jos palkka maksetaan pelkästään muuna suorituksena kuin rahana, ei ennakonpidätystä voida lähtökohtaisesti toimittaa (katso tältä osin tarkemmin edellä kohta 5.3).
Esimerkki 17: Palkansaajalla on jatkuvina luontoisetuina asunto- ja puhelinetu. Hänelle maksetaan joulukuussa 2016 tehdystä työstä rahapalkka tammikuussa 2017.
Jos muuna kuin rahana maksettava suoritus on satunnainen, ennakonpidätys toimitetaan samana kalenterivuonna siten, että suoritus lisätään sen myöntämistä lähinnä seuraavan maksukauden aikana maksettavaan määrään. Vaihtoehtoisesti suoritus voidaan lisätä kalenterivuoden jäljellä olevien, suoritusta seuraavien maksukuukausien maksettaviin määriin jaettuna tasasuuruisiin eriin (EPA 9 §:n 1 momentti).
Jos satunnaisten suoritusten arvo on enintään 400 euroa vuodessa, ennakonpidätys voidaan toimittaa kerran vuodessa, viimeistään kalenterivuoden viimeisen rahasuorituksen ennakonpidätyksen yhteydessä (EPA 9 §:n 2 momentti).
Tuloverolain 67 ja 68 §:ssä tarkoitetuista eduista (työsuhteen perusteella saadun lainan korkoetu sekä työnantajan maksamat työntekijän säästöhenkivakuutuksen ja vapaaehtoisen yksilöllisen eläkevakuutuksen maksut) työnantaja voi toimittaa ennakonpidätyksen yhdellä kertaa, kuitenkin vähintään kerran vuodessa ja viimeistään samana kalenterivuonna tapahtuvassa viimeisessä palkanmaksussa (EPA 9 §:n 3 momentti). Työnantaja voi toimittaa pidätyksen useamminkin, esimerkiksi palkkakausittain tai koron- ja vakuutusmaksujen yhteydessä. Etu voidaan myös jaksottaa saman kalenterivuoden jäljellä oleville palkanmaksuille.
Palkansaajalle voidaan maksaa varsinaisen palkanlaskennan ulkopuolella erikseen satunnaisia suorituksia. Näistä suorituksista on toimitettava ennakonpidätys 60 prosentin tai verokortin henkilökohtaisen lisäprosentin mukaan, jos suorituksia ei niitä maksettaessa yhdistetä palkanlaskentaan (EPA 7 §). Esimerkiksi palkkaennakoista on niitä maksettaessa toimitettava pidätys samalla tavalla kuin tavallisesta palkasta.
Ennakonpidätystä ei kuitenkaan tarvitse toimittaa eikä työnantajan sairausvakuutusmaksua suorittaa, jos yksittäisen, satunnaisesti maksettavan suorituksen määrä on enintään 20 euroa kalenterikuukaudessa. (EPA 14 §, katso myös edellä kohta 3.1).
Henkilöllä voi olla tietyissä tapauksissa samanaikaisesti eri palvelussuhteita samaan työnantajaan. Esimerkiksi julkisyhteisöön virka- tai työsuhteessa oleva voi saada työnantajaltaan palkkioita kunnallisista tai valtiollisista luottamustoimista. Sivutoimesta saatuun tuloon voidaan soveltaa sivutuloverokortin tietoja.
Suositeltavaa kuitenkin on, että saman työnantajan maksamat suoritukset yhdistetään ja ennakonpidätys toimitetaan maksettujen palkkojen yhteismäärästä. Tämä koskee erityisesti tilanteita, joissa eri toimipisteistä kertyvä palkka ei kerry eri palvelussuhteista. Tällaisia ovat esimerkiksi luottamusmiehille maksettavat suoritukset.
Yhteispalkkiolla tarkoitetaan kahdelle tai useammalle henkilölle, esimerkiksi esiintyjäryhmälle, yhteisesti maksettavaa suoritusta. Jos nämä ilmoittavat maksajalle, miten palkkio heidän välillään jakaantuu, ennakonpidätys toimitetaan kunkin osuudesta erikseen pää- tai sivutuloverokortin mukaan.
Jos tulonsaajat eivät esitä selvitystä tulon jakaantumisesta, ennakonpidätys toimitetaan tulon yhteismäärästä 50 prosentin suuruisena (VHp ennakonpidätyksen toimittamistavoista ja määrästä 2 §). Tällöin vuosi-ilmoitukseen merkitään saajaksi sen henkilön henkilötunnus, kenelle yhteispalkkio maksettiin.
Lopullista verotusta varten palkkion saajat voivat esittää verotoimistolle selvityksen siitä miten palkkio ja ennakonpidätys jakaantuvat saajien kesken, jolloin verotus toimitetaan esitetyn selvityksen mukaan.
Suomalaisen työnantajan on toimitettava ennakonpidätys verokortin perus- ja lisäprosentin mukaan verokortin tulorajoja noudattaen. Työntekijä ja suomalainen työnantaja ovat voineet tehdä nettopalkkasopimuksen, jolla taataan työntekijälle Suomessa työskentelyn ajan palkkatasoksi tietty nettosumma työnantajan maksaessa työntekijän palkasta menevät verot. Työntekijän Suomessa veronalainen tulo on nettopalkan ja työnantajan maksamien verojen yhteismäärä (KHO:1969-II-589).
Jos käytössä on nettopalkkasopimus, voi verokortti olla laskettu virheellisellä vuosiansioarviolla. Tällöin verokortin pidätysprosentti ei sovellu brutotuksen pohjaksi. Näin voi olla erityisesti silloin, kun kysymyksessä on lyhytaikainen 1-2 vuoden työskentely Suomessa.
Jos verokortin vuosiansio vaikuttaa virheelliseltä, työnantajan on tehtävä nettopalkan brutotus vuositasolla. Tätä tarkoitusta varten vero.fi-sivuilta kohdasta Asioi verkossa > Laskurit löytyy bruttopalkkalaskuri (vero.fi/bruttopalkkalaskuri). Bruttopalkkalaskuri laskee, mikä veronalaisen bruttopalkan pitää olla, jotta siitä verojen ja maksujen jälkeen jää sovittu nettorahapalkka. Laskuri sopii tilanteeseen, jossa nettopalkka on ainoa ansiotulo eikä työnantaja vastaa muista tuloista menevistä veroista.
Jos työntekijä hakee tulorajamuutosta verokorttiinsa, muutos ei vaikuta aikaisempaan tilanteeseen, sillä työntekijä on jo saanut ja saa sovitun nettopalkan. Työnantaja sen sijaan tarvitsee oikean verokortin palkkakirjanpitoonsa. Korjaus veronalaisen palkan määrään tehdään verokortin voimassaoloaikana. Jos verokortti on laitettu takautuvasti voimaan, voidaan veronalaisen palkan määrää oikaista aiemmille kuukausille.
Jos työnantaja käyttää takautuvasti voimaan tullutta verokorttia, on esimerkiksi oma-aloitteisista veroista annettava korvaava ilmoitus. Vähäisen virheen korjaus voidaan kohdistaa seuraavalle verokaudelle. Työnantajan on myös toimitettava korjattu tosite suorituksen saajalle, josta tehty muutos on nähtävissä. Vuoden lopulla työnantajan on annettava korvaava vuosi-ilmoitus.
Esimerkki 18: Henkilön työ Suomessa alkoi 1.5.2015 ja päättyi 30.4.2016. Henkilön vuoden 2016 veroprosentti oli 10 %. Nettopalkka ajalla 1.1.–30.4.2016 oli 24.000 euroa ja brutotettu palkka 26.666,66 euroa. Bruttopalkkalaskurilla laskettaessa 24.000 euron nettopalkka onkin brutotettuna 27.996,61 euroa (=vero noin 14,3 %).
Työntekijän verokortin pidätysprosentti on määräytynyt liian alhaisen bruttotulon mukaan. Bruttopalkkalaskurilla laskettaessa brutotettu palkka on mahdollisimman oikea henkilön ansaintavuoden tulojen mukaan arvioituna. Palkansaajan suostumuksella pidätys voidaan tehdä verokortin ennakonpidätysprosenttia suurempana, mutta takautuvasti ennakonpidätyksen määrää voidaan korjata vain takautuvan verokortin tuella.
Ulkomaisen yrityksen Suomessa tehdystä työstä maksamaa nettopalkkaa on käsitelty erillisessä Verohallinnon ohjeessa Veronalainen palkkatulo ulkomaisen yrityksen maksaessa nettopalkkaa Suomessa tehdystä työstä.
Työntekijän veronalaista tuloa on työnantajan maksama laskun määrä. Tulo ja ennakonpidätys ilmoitetaan työnantajasuoritusten veroilmoituksella sekä vuosi-ilmoituksella ja ennakonpidätys maksetaan Verohallinnolle. Jos näin ei menetellä, työnantajalle voidaan määrätä toimittamatta jätetty ennakonpidätys. Jos työntekijä on työnantajayhtiön osakas, häntä voidaan tällaisessa tilanteessa eräin edellytyksin verottaa peitellystä osingosta (katso peitellystä osingosta tarkemmin Verohallinnon ohje Peitelty osinko).
Tulonsaajan on ennen suorituksen maksamista hyvissä ajoin toimitettava verokortti työnantajalle tai muulle pidätysvelvolliselle, jos maksaja ei ole saanut ennakonpidätystietoja sähköisesti edellä kohdassa 4.1 kerrotulla tavalla (EPA 2 §:n 1 ja 2 momentit). Jos tietoja ei ole saatu sähköisesti, suorituksen maksajan on pyydettävä verokorttia suorituksen saajalta ja huolehdittava siitä, että suorituksen saajalle jää riittävästi aikaa toimittaa verokortti maksajalle.
Jos suorituksen saaja edellä mainitussa tilanteessa ei maksajan pyynnöstä huolimatta toimita verokorttia, ennakonpidätys on toimitettava 60 prosentin mukaan, jos ennakonpidätyksen määrästä ei ole erikseen muuta säädetty EPA:ssa tai Verohallinnon päätöksessä ennakonpidätyksen toimittamistavoista ja määrästä (EPA 3 §). Tämä koskee myös sivutuloista toimitettavaa ennakonpidätystä.
Työntekijä saattaa joissain tilanteissa saada työnantajansa maksamien kustannusten perusteella yksityiskäyttöönsä erilaisia hyvityksiä, esimerkiksi lentoihin ja majoituksiin liittyviä piste-etuja taikka bonusetuja huoltoasemilta ja kaupoista. Nämä edut ovat saajalleen lähtökohtaisesti veronalaista tuloa, mutta työnantajalla ei ole niistä ennakonpidätyksen toimittamisvelvollisuutta. Kyseessä on työntekijän muu veronalainen ansiotulo, joka hänen tulee ilmoittaa veroilmoituksellaan. Etujen veronalaisuutta on käsitelty tarkemmin erillisessä Verohallinnon ohjeessa Bonusten verotus.
Jos henkilölle maksetaan vielä palkkaa, yksinkertaisin tapa periä liikaa maksettu palkka takaisin on kuitata eli vähentää takaisin perittävä bruttopalkka maksettavasta bruttopalkasta. Kuittausmenettely ei vaikuta esimerkiksi vuosi- tai veroilmoitukseen. Menettely ei ole myöskään sidoksissa siihen, minä vuonna palkka peritään takaisin.
Esimerkki 19: Palkansaajalle, jonka kuukausipalkka on 2.000 euroa brutto, on maksettu liikaa 200 euroa. Seuraavassa palkanmaksussa hänelle maksetaan 1.800 euroa brutto. Ennakonpidätys toimitetaan ja työnantajan sairausvakuutusmaksu maksetaan 1.800 eurosta.
Jos kuittausta ei voida toteuttaa, työntekijän on lähtökohtaisesti maksettava liikaa saamansa palkka takaisin. Jos työntekijä maksaa suorituksen takaisin samana kalenterivuonna kun se on hänelle maksettu, työnantaja voi periä suorituksen takaisin nettona eli määrän, josta ennakonpidätys on toimitettu. Palkasta toimitetun ennakonpidätyksen sekä työnantajan sairausvakuutusmaksun työnantaja voi vähentää myöhemmistä saman kalenterivuoden maksuista. Työnantajan on ilmoitettava vero- ja vuosi-ilmoituksella oikeat tiedot palkan määrästä, ennakonpidätyksestä ja työnantajan sairausvakuutusmaksusta sekä annettava työntekijälle tosite takaisinperitystä määrästä.
Esimerkki 20: Työntekijän bruttopalkka koko vuodelta on ollut 2.000 euroa ja ennakonpidätys on toimitettu 20 prosentin mukaan (400 euroa). Työntekijä ei ole enää työnantajan palveluksessa. Työntekijä maksaa entiselle työnantajalleen takaisin 500 euroa liikaa maksettua palkkaa vielä samana vuonna. Tästä palkasta on toimitettu ennakonpidätystä 100 euroa (20 %) ja työntekijä voi maksaa takaisin ennakonpidätyksellä vähennetyn nettomäärän eli 400 euroa. Takaisin maksettavaan määrään kohdistuvan ennakonpidätyksen 100 euroa työnantaja saa itselleen ottamalla sen vähennyksenä huomioon kalenterivuoden myöhemmässä (viimeistään joulukuun) työnantajasuoritusten veroilmoituksessa. Vuosi-ilmoituksella työnantaja ilmoittaa palkan 1.500 euroa ja ennakonpidätyksen 300.
7.3.2 Takaisinmaksu vuosi-ilmoituksen korjausaikana
Jos takaisinperintä tapahtuu palkanmaksuvuotta seuraavan vuoden puolella ennen verotuksen päättymistä ja niin varhaisessa vaiheessa, että työnantaja voi vielä korjata Verohallinnolle kyseiseltä vuodelta annettua vuosi-ilmoitusta, voi työnantaja periä suorituksen takaisin nettona. Palkasta toimitetun ennakonpidätyksen ja maksamansa työnantajan sairausvakuutusmaksun työnantaja saa takaisin antamalla korvaavan työnantajasuoritusten veroilmoituksen sille verokaudelle, jolle takaisinmaksu kohdistuu. Lisätietoa korvaavan veroilmoituksen antamisesta: Miten oma-aloitteisten verojen ilmoituksessa oleva virhe korjataan.
Työnantajan on annettava palkansaajalle tosite takaisinperinnästä. Jos edellisen vuoden vuosi-ilmoitus on jo annettu, työnantajan on annettava korvaava vuosi-ilmoitus. Lisätietoa korvaavan vuosi-ilmoituksen antamisesta: Vuosi-ilmoitusten korjaaminen.
7.3.3 Takaisinmaksu vuosi-ilmoituksen korjausajan jälkeen
Jos palkka peritään takaisin ennen palkanmaksuvuoden verotuksen päättymistä mutta vasta sen jälkeen, kun kyseiseltä vuodelta annettua vuosi-ilmoitusta ei enää voida korjata, työnantaja ei voi enää periä palkkaa takaisin nettona. Tässä tilanteessa suoritus on perittävä takaisin bruttona. Työnantajan on annettava palkansaajalle selvitys tulon takaisinperinnästä. Palkasta toimitetut ennakonpidätykset luetaan palkansaajan hyväksi hänen verotuksessaan.
Palkansaajan on vaadittava edellä mainitussa tilanteessa itse takaisinperinnän huomioon ottamista omassa verotuksessaan sen jälkeen kun hän on maksanut palkan takaisin. Hänen alkuperäisen palkan maksuvuoden verotustaan oikaistaan (KHO 27.12.2002 taltio 3438). Oikaisua ei siten voida tehdä sen vuoden verotuksessa, jona verovelvollinen maksaa aikaisemmin saamaansa palkkatuloa takaisin. Käytännössä työntekijän on tehtävä oikaisuvaatimus, jolla hän pyytää alentamaan aikaisempana verovuonna verotettua palkkatuloa häneltä myöhemmin kyseiseltä verovuodelta takaisinperityn bruttopalkan määrällä. Työntekijän verotuksessa hyväksi luettavien ennakonpidätysten määrään ei tehdä muutoksia.
7.3.4 Takautuvan eläkkeen maksu työnantajalle
Työntekijän jäädessä esimerkiksi työkyvyttömyyseläkkeelle, hänelle voidaan takautuvasti myöntää eläke samalta ajalta, jolta hän on saanut esimerkiksi sairausajan palkkaa. Tämä palkanmaksuaikaan kohdistuva eläke maksetaan tietyissä tilanteissa työntekijän sijasta suoraan työnantajalle. Eläkkeenmaksajan suoraan työnantajalle maksama eläke ei tällöin ole työntekijän veronalaista tuloa. Siitä ei siten toimiteta ennakonpidätystä eikä sitä ilmoiteta vuosi-ilmoituksella työntekijän tulona.
Toimitetun ennakonpidätyksen määrä voi olla virheellinen esimerkiksi laskuvirheen tai väärän pidätysprosentin käyttämisen johdosta. Suorituksen maksaja voi tällöin tietyin edellytyksin oikaista toimittamaansa ennakonpidätystä riippumatta virheen syystä.
Esimerkki 21: Työntekijän kuukausipalkka on yhteensä 3.500 euroa muodostuen rahapalkasta 2.000 euroa, asuntoedun raha-arvosta 1.000 euroa ja autoedun raha-arvosta 500 euroa. Ennakonpidätysprosentti on 35 %. Syyskuun palkan ennakonpidätys 700 euroa on laskettu erehdyksessä pelkän rahapalkan perusteella. Oikea ennakonpidätyksen määrä olisi ollut 1.225 euroa, joten ennakonpidätys on toimitettu 525 euroa liian pienenä. Lokakuun palkanmaksussa liian pienenä toimitettua pidätystä saadaan korjata (ilman työntekijän suostumusta) enintään 350 euroa (10 % x 3.500 euroa = 350 euroa), joten 175 euroa jää korjattavaksi marras- tai joulukuussa.
Suorituksen maksaja voi korjata liian suurena toimittamaansa ennakonpidätystä silloinkin, kun ei enää maksa samalle saajalle suorituksia saman kalenterivuoden aikana. Tällöin suorituksen maksaja palauttaa liikapidätyksen suorituksen saajalle ja vähentää saman määrän Verohallinnolle maksettavasta ennakonpidätysten yhteismäärästä. Menettely edellyttää, että palauttaminen tapahtuu ennen kyseisen verovuoden verotuksen päättymistä ja ennen vuosi-ilmoituksen antamista kyseiseltä verovuodelta taikka niin varhaisessa vaiheessa, että suorituksen maksaja voi vielä korjata vuosi-ilmoitusta.
Oma-aloitteisten verojen veroilmoituksella saajalle palautettu ennakonpidätys käsitellään sen verokauden aikana toimitettujen ennakonpidätysten yhteismäärän oikaisueränä, jonka tiedoissa virhe on. Veroilmoitukselle merkitään verokauden aikana toimitetut ennakonpidätykset, joista on vähennetty palautettu ennakonpidätys.
Esimerkki 22: Työnantaja on toimittanut työntekijälle joulukuussa 2016 maksetusta palkasta erehdyksessä liian suuren ennakonpidätyksen. Vuonna 2016 työntekijälle ei makseta enää palkkaa. Työnantaja voi palauttaa aiheettomasti toimittamansa ennakonpidätyksen määrän työntekijälle, jos sekä työnantajasuoritusten veroilmoitus että vuosi-ilmoitus oikaistaan vastaamaan muuttunutta tilannetta.
Jos virhe huomataan vasta, kun kyseiseltä verovuodelta annettua vuosi-ilmoitusta ei voida enää korjata, ennakonpidätystä ei voida palauttaa suorituksen saajalle, mutta liikaa toimitettu ennakonpidätys luetaan hänen hyväkseen verotuksessa.
Suorituksen maksajan on annettava tosite ennakonpidätyksen palauttamisesta. Lisätietoa korvaavan vuosi-ilmoituksen antamisesta: Vuosi-ilmoitusten korjaaminen. Lisätietoa korvaavan veroilmoituksen antamisesta: Miten oma-aloitteisten verojen ilmoituksessa oleva virhe korjataan.
Ennakonpidätyksen oikaisemista eräissä ulkomaantyöskentelyyn liittyvissä tilanteissa on käsitelty tarkemmin erillisessä Verohallinnon ohjeessa Ulkomaantyöskentelyn verotus.
Ennakonpidätys toimitetaan silloin, kun suoritus maksetaan asianomaiselle tai merkitään hänen hyväkseen tilille (EPL 11 §:n 1 momentti). Ennakonpidätyksen suuruus pääomatuloista on lähtökohtaisesti 30 prosenttia, jos asiasta ei ole toisin säädetty tai määrätty (EPA 15 §:n 1 momentin 1 kohta). Ennakkoperintäasetuksen 15 §:ssä on säädetty eräille pääomatuloille myös muita kaavamaisia ennakonpidätysprosentteja, joita käsitellään jäljempänä kohdissa 9.6–9.9.
Edellä mainittuja kaavamaisia ennakonpidätysprosentteja voidaan verovelvollisen pyynnöstä ja selvityksestä alentaa vastaamaan lopullisia veroja ja maksuja, jos on ilmeistä, että ennakonpidätys kaavamaisilla prosenteilla toimitettuna on liian suuri (EPA 16 §:n 1 momentti). Kaavamaisia pidätysprosentteja ei siten käytetä, jos esimerkiksi vähennyskelpoisten kulujen vuoksi tuloa varten pyydetään verokortti alhaisemmalla ennakonpidätysprosentilla ja se esitetään suorituksen maksajalle. Muutosverokortilla ennakonpidätysprosentti voi olla myös suurempi.
Korkotulot voivat olla korkotulon lähdeveron alaisia korkotuloja, tuloverotuksessa veronalaisia korkotuloja tai verovapaita korkotuloja. Korkotulon lähdeverolain alaisista koroista peritään lähtökohtaisesti 30 %:n lähdevero. Tuloveron alaisesta korosta toimitetaan myös lähtökohtaisesti 30 prosentin suuruinen ennakonpidätys. Samoin jälkimarkkinahyvityksestä toimitetaan lähtökohtaisesti 30 prosentin suuruinen ennakonpidätys. Korko tai jälkimarkkinahyvitys voi kuitenkin olla vapautettu ennakonpidätyksen toimittamisesta Verohallinnon päätöksen nojalla (katso jäljempänä kohta 9.4).
Sijoitusrahastoista saatavien tulojen verotusta on tarkemmin käsitelty erillisessä Verohallinnon ohjeessa Sijoitusrahastosta saatavien tulojen verotus.
Pitkäaikaissäästämissopimukseen perustuva suoritus luetaan tuloverolaissa säädetyissä tilanteissa saajansa tuloksi korotettuna (TVL 34 a-b §). Korotuksen suuruus on tilanteesta riippuen joko 20 tai 50 prosenttia. Ennakonpidätys toimitetaan näissä tilanteissa korotettuna tuloksi luetusta määrästä (VHp ennakonpidätyksen toimittamistavoista ja määrästä 8 §:n 5 momentti). Vuosi-ilmoituksella suoritus ilmoitetaan korottamattomana.
Työpanososingosta (ansiotuloa) toimitettavaa ennakonpidätystä on käsitelty Verohallinnon ohjeessa Työpanokseen perustuvan osingon verotus.
Vuodesta 2015 alkaen osuuskunnan luonnolliselle henkilölle tai kotimaiselle kuolinpesälle jakamasta ylijäämästä ja sen sijaan maksetusta sijaisylijäämästä on toimitettava ennakonpidätys. Ennakonpidätys on tällöin toimitettava siitä riippumatta, onko saaja rekisteröity ennakkoperintärekisteriin tai onko ylijäämä saajalleen tuloverolain mukaan verotettavaa tuloa, elinkeinotuloa vai maatalouden tuloa. Ennakonpidätysvelvollisuus koskee myös ylijäämänä verotettavaa varojen jakoa vapaan oman pääoman rahastosta. Ennakonpidätysvelvollisuus ei koske TVL 53 §:n 10 kohdassa verovapaaksi säädettyjä luonnollisen henkilön elantomenoihin liittyviä ylijäämänpalautuksia.
Ennakonpidätyksen määrä muun kuin julkisesti noteeratun osuuskunnan jakamasta ylijäämästä ja sijaisylijäämästä on 7,5 prosenttia 5.000 euron rajaan asti. Rajan ylittävästä osasta ennakonpidätys on 25,5 prosenttia (EPA 15 §:n 1 momentin 5 kohta). Ennakonpidätyksen määrä on sama, vaikka saatu ylijäämä olisi ansiotuloa (katso TVL 33 e §:n 4 momentti).
Työpanososinkoa koskevaa TVL 33 b §:n 3 momentin säännöstä sovelletaan myös osuuskunnan maksamaan ylijäämään, jos ylijäämän jakamisperusteena on sen saajan tai tämän vaikutuspiiriin kuuluvan henkilön työpanos (TVL 33 e §:n 7 momentti). Työpanososingon verotusta on käsitelty tarkemmin Verohallinnon ohjeessa Työpanokseen perustuvan osingon verotus.
Tuloverolain ylijäämän verottamista koskevia säännöksiä sovelletaan myös kotimaisen säästöpankin kantarahasto-osuudelle ja lisärahastosijoitukselle maksamaan voitto-osuuteen ja korkoon sekä keskinäisen vakuutusyhtiön ja vakuutusyhdistyksen maksaman takuupääoman korkoon (TVL 33 e §:n 6 momentti). Vastaavasti näiden suoritusten ennakonpidätys toimitetaan samoin kuin ennakonpidätys osuuskunnan ylijäämästä (EPA 15 §:n 1 momentin 6 kohta, katso edellä kohta 9.7).
Myös nämä suoritukset on vapautettu ennakonpidätysvelvollisuudesta, kun ne maksetaan muulle kuin luonnolliselle henkilölle ja kotimaiselle kuolinpesälle (VHp ennakonpidätysvelvollisuudesta vapauttamisesta 1 §:n 4 kohta, katso edellä kohta 9.4).
Puukaupoissa puun ostajan on yleensä toimitettava ennakonpidätys metsänomistajalle tai metsän haltijalle maksamastaan puukauppahinnasta. Myös rajoitetusti verovelvollisen puun myyjän myyntitulosta toimitetaan ennakonpidätys lähdeverotuksen sijaan.
Puun ostajan ennakonpidätysvelvollisuus koskee sellaisia pysty-, hankinta- ja käteiskauppoja, joissa kaupan kohteena on jalostamaton puutavara. Jalostamatonta puutavaraa ovat muun muassa tukit, pylväät, kuitupuu, halot, pilkkeet tai hake, hakkuutähteet, kannot, muu metsäenergiapuu, joulukuuset ja tienviittakepit. Jalostettujen puutuotteiden myyntitulot verotetaan myyjän ennakonkannon alaisena elinkeinotulona tai maatalouden tulona.
Vuoden 2017 alusta lukien ennakonpidätys on 19 prosenttia myyjälle maksetusta arvonlisäverottomasta kauppahinnasta pystykaupoissa ja 13 prosenttia hankintakaupoissa (EPA 15 §:n 2 momentti). Ennakonpidätys yli 100 euron määräisestä metsää kohdanneen vahingon perusteella suoritetusta vakuutuskorvauksesta on 19 prosenttia (EPA 15 §:n 2 momentti). Jos puun myyjä ei anna ostajalle vaadittavia henkilö- tai yritys- ja yhteisötunnustietoja tai nimi- ja kotikuntatietoja, puun ostaja toimittaa ennakonpidätyksen 60 prosentin suuruisena.
Puun ostajan velvollisuuksia on käsitelty tarkemmin Vero.fi-sivustolla kohdassa Vero.fi → Henkilöasiakkaat → Omaisuus → Metsä → Puun myyntitulot → Puun ostajan velvollisuudet.
Muussa tapauksessa luonnollisen henkilön saama käyttökorvaus on veronalaista ansiotuloa, josta korvauksen maksaja toimittaa ennakonpidätyksen kuten pää- tai sivutoimen palkasta (EPA 10 §). Jos käyttökorvauksen saaja ei toimita maksajalle verokorttia, ennakonpidätys on toimitettava 60 prosentin suuruisena (EPA 3 §).
Ennakkoperintärekisteriin merkitsemättömälle luonnolliselle henkilölle maksettavasta työkorvauksesta toimitetaan ennakonpidätys pää- tai sivutoimen palkan verokortin mukaan tai työkorvausta varten annetun muutosverokortin mukaan (EPA 10 §). Jos henkilön ennakonpidätysprosentti on ilmeisesti liian suuri, Verohallinto voi selvityksen saatuaan alentaa ennakonpidätyksen vastaamaan lopullisia veroja ja maksuja (EPA 16 §:n 2 momentti). Jos työkorvauksen saaja ei toimita maksajalle verokorttia, ennakonpidätys on toimitettava 60 prosentin suuruisena (EPA 3 §).
Ennakkoperintärekisteriin merkitsemättömälle yhteisölle, yhteisetuudelle ja yhtymälle maksettavasta työkorvauksesta ennakonpidätys on 13 prosenttia (EPA 15 §:n 3 momentti). Ennakonpidätys on toimitettava tämän mukaisesti myös yleishyödylliselle yhteisölle maksettavasta työkorvauksesta, jos yhteisöä ei ole merkitty ennakkoperintärekisteriin. Jos on ilmeistä, että 13 prosentin mukainen ennakonpidätys näille tahoille maksettavasta työkorvauksesta on muusta syystä kuin työstä johtuvien tavanomaisten kustannusten vuoksi liian suuri, Verohallinto voi verovelvollisen pyynnöstä, saatuaan verovelvollisen selvityksen asiasta, alentaa ennakonpidätyksen vastaamaan lopullisia veroja ja maksuja (EPA 16 §:n 2 momentti).
Työkorvauksen saajalle maksetut matkakustannusten korvaukset eivät ole verovapaita, koska kustannusten korvaukset voivat TVL 71 §:n 1 momentin perusteella olla verovapaita vain silloin, kun ne on maksettu palkansaajalle. Jos työkorvauksen saajana on luonnollinen henkilö, työkorvauksen maksaja voi kuitenkin maksaa tälle ennakonpidätystä toimittamatta Verohallinnon verovapaista matkakustannusten korvauksista antaman päätöksen mukaiset matkakustannusten korvaukset, jos niiden maksamisen edellytykset täyttyvät (VHp ennakonpidätysvelvollisuudesta vapauttamisesta 1 §:n 17 kohta).
Maksaja ei kuitenkaan ennakonpidätystä toimittamatta voi korvata työkorvauksen maksamisen yhteydessä työkorvauksen saajalle työstä aiheutuneita muita kustannuksia, kuten esimerkiksi työvälineistä tai valmistus- ja tarveaineista aiheutuvia menoja. Työhön liittyvät kustannukset voidaan ennakkoperintälain mukaan korvata ilman ennakonpidätyksen toimittamista vain palkansaajille (EPL 15 §:n 1 momentti).
Toimeksiantosuhteessa sovitaan yleensä kokonaiskorvauksesta, jolla toimeksisaaja kattaa myös kaikki työn suorittamisesta aiheutuneet kustannuksensa. Mahdolliset luonnolliselle henkilölle maksetut matkakustannusten korvaukset maksaja voi vähentää maksamastaan työkorvauksesta enintään Verohallinnon edellä mainitun verovapaita matkakustannusten korvauksia koskevan päätöksen suuruisina. Ennakonpidätys toimitetaan lopusta työkorvauksesta, myös tarvikkeiden ja muiden kustannusten osuudesta. Ennakonpidätystä toimittaessaan maksaja voi vähentää maksamastaan työkorvauksesta arvonlisäveron osuuden (EPA 10 § ja 15 §:n 4 momentti §).
Esimerkki 23: A Oy ostaa ammatinharjoittaja B:ltä toimistotilojen lattian korjauksen ja hionnan. Työn arvonlisäveroton kokonaishinta on 10.000 euroa muodostuen työn osuudesta 7.500 euroa, tarvikkeista 2.000 euroa, matkakuluista 400 euroa ja puhelinkuluista 100 euroa. Arvonlisäveron määrä on 2.400 euroa.
Toimitettaessa ennakonpidätystä ennakkoperintärekisteriin kuulumattomalle yhteisölle, yhteisetuudelle ja yhtymälle maksettavasta työkorvauksesta ei vähennetä tarvikkeiden ja kustannusten osuutta ennen ennakonpidätyksen toimittamista eikä niitä myöskään voi korvata erikseen verovapaasti. Arvonlisäveron määrä kuitenkin vähennetään ennen ennakonpidätyksen toimittamista (EPA 15 §:n 4 momentti).
Työyhteenliittymälle maksettavasta työkorvauksesta ei ole velvollisuutta toimittaa ennakonpidätystä, jos kaikki työyhteenliittymän osakkaat on merkitty ennakkoperin-tärekisteriin. Jos yhtä tai useampaa osakasta ei ole merkitty ennakkoperintärekiste-riin, on työkorvauksesta toimitettava ennakonpidätys. Maksaja voi kuitenkin jättää ennakonpidätyksen toimittamatta ennakkoperintärekisteriin merkitylle työyhteenliittymän osakkaalle kohdistuvasta osasta työkorvausta, jos maksajalle esitetään selvitys siitä, miten työkorvaus jakaantuu työyhteenliittymän osakkaiden kesken.
Palkan ohella urheilijan veronalaista ansiotuloa ovat lähtökohtaisesti kaikki urheilijan saamat palkkiot ja muut palkinnot, jos niillä on rahallista arvoa. Kilpailupalkinto on urheilijanpalkkio, jos se on saatu kilpailusijoituksen tai suorituksen perusteella.
Ennakonpidätys muussa kuin työsuhteessa saaduista urheilijan palkkioista ja palkinnoista toimitetaan ennakkoperintälain yleisperiaatteiden mukaisesti eli palkkaa varten määrättyjen pidätysprosenttien mukaan tai sivutuloverokortin mukaan kuten sivutuloista (VHp ennakonpidätyksen toimittamistavoista ja määrästä 17 § ja EPA 4, 5 ja 6 §). Urheilijan palkkioista on toimitettava ennakonpidätys riippumatta siitä, millä tasolla urheilua harrastetaan tai kuuluuko urheilija ennakkoperintärekisteriin (EPL 25 §:n 2 momentin mukaan ennakkoperintärekisteriin ei rekisteröidä urheilijan palkkion perustella).
Urheilijan palkkion saaja rinnastetaan nimenomaisen ennakkoperintälain säännöksen nojalla palkansaajaan, kun kyse on työstä johtuvien kustannusten korvaamisesta (EPL 15 §:n 5 momentti, katso edellä kohta 5.6).
Muu kuin rahana annettava etu arvioidaan ennakonpidätystä toimitettaessa tavallisesti käypään arvoon tai Verohallinnon vuosittain antaman luontoisetupäätöksen mukaisesti (vuoden 2017 päätös: Verohallinnon päätös vuodelta 2017 toimitettavassa verotuksessa noudatettavista luontoisetujen laskentaperusteista). Pelkästä luontoisedusta tai tavarapalkkiosta tai -palkinnosta ennakonpidätystä ei voida toimittaa (EPL 11 §:n 2 momentti).
12.2 Apurahat, stipendit ja tunnustuspalkinnot
Valmentautumiseen ja kilpailemiseen tarkoitetut apurahat ja stipendit ovat pääsääntöisesti urheilijan veronalaista tuloa ja ennakonpidätyksen alaista urheilijan palkkiota siltä osin kuin niiden ei voida osoittaa kuuluvan urheilusta aiheutuneisiin ylimääräisiin menoihin. Valmennus- ja harjoitteluapuraha, joka myönnetään liikuntalain (1054/1998) 9 §:n valtion varoista opetusministeriön nimeämälle huippu-urheilijalle, on kuitenkin verovapaa (TVL 82 §:n 1 momentin 4 kohta).
Urheilijan saama opiskelustipendi voi olla kokonaan tai osittain verovapaata tuloa (TVL 82 §). Urheilijan omalta urheilujärjestöltään saama opiskelustipendi katsotaan kuitenkin urheilijan veronalaiseksi palkkioksi (KHO 1980-B-II 565), josta on toimitettava ennakonpidätys edellä kohdassa 12.1 mainitulla tavalla.
Urheilijan saamia apurahoja, stipendejä ja tunnustuspalkintoja on käsitelty tarkemmin Verohallinnon ohjeessa Urheilijan palkkiot.
12.3 Rahastoihin maksettavat urheilijatulot
12.3.1 Tulojen rahastointi
Valmennus- ja urheilijarahastoja, urheilutulon käsitettä sekä rahastoimisen edellytyksiä on käsitelty tarkemmin Verohallinnon ohjeessa Urheilijan palkkiot. Seuraavissa kohdissa 12.3.2 ja 12.3.3 on käsitelty ennakonpidätyksen toimittamista silloin, kun valmennus- tai urheilijarahastossa olevia varoja nostetaan tai ne tuloutuvat urheilijan verotuksessa.
12.3.2 Varat valmennusrahastosta
Kaikissa yllä olevassa kappaleessa mainituissa tilanteissa valmennusrahaston on toimitettava suorituksesta ennakonpidätys edellä kohdassa 12.1. esitetyn mukaisesti.
12.3.3 Varat urheilijarahastosta
Henkilöstörahastosta saadusta rahasto-osuudesta ja ylijäämästä 80 prosenttia on veronalaista ansiotuloa ja muilta osin tulo on verovapaata (TVL 65 §). Rahasto-osuuden ja ylijäämän veronalaisesta osasta toimitetaan ennakonpidätys sivutuloprosentin tai päätoimen verokortin lisäprosentin mukaan taikka tätä suoritusta varten annetun muutosverokortin mukaan (EPA 12 §).
Ansiotuloa olevan eläkkeen ennakonpidätys toimitetaan lähtökohtaisesti eläkettä varten lasketun henkilökohtaisen pidätysprosentin mukaan. Jos eläkkeen maksaja ei ole saanut ennakonpidätystietoja suoraan Verohallinnosta, eläkkeensaajan on itse haettava verokortti eläkettä varten verotoimistosta (katso tarkemmin edellä kohta 4.7.1). Jos maksaja ei saa tietoa ennakonpidätysprosentista, ennakonpidätys eläkkeestä toimitetaan 40 prosentin suuruisena (VHp ennakonpidätyksen toimittamistavoista ja määrästä 4 §:n 1 ja 2 momentit).
Eläkkeensaajan palkkatulosta toimitetaan ennakonpidätys eläkkeensaajan palkkatuloa varten lasketun verokortin mukaisen pidätysprosentin mukaan (katso edellä kohta 4.7.2). Osa-aikaeläkettä saavan henkilön palkkakauden tulorajaa laskettaessa voidaan käyttää palkkakausien veropäiviä normaalisti (katso edellä kohta 5.4).
Vapaaehtoisiin eläkevakuutuksiin perustuvista suorituksista toimitettavaa ennakonpidätystä on käsitelty myös jäljempänä kohdassa 15.3. Työeläkelaitoksen maksamasta kuntoutusrahasta ja -avustuksesta toimitettavaa ennakonpidätystä on käsitelty jäljempänä kohdassa 15.1.
Vakuutetulle suoritettavasta sairausvakuutuslain (1224/2004) mukaisesta päivärahaetuudesta, Kansaneläkelaitoksen kuntoutusetuuksista ja kuntoutusrahaetuuksista annetun lain (566/2005) 30, 32, 32 a, 33 ja 35 §:n mukaisesta ja muusta kuin eläkkeen lisäksi maksettavasta kuntoutusrahasta ja -avustuksesta ennakonpidätys toimitetaan päätoimen palkkaa varten määrättyjen pidätysprosenttien mukaan kuitenkin vähintään 25 prosentin suuruisena, ellei verovelvollinen toimita kyseistä etuutta varten annettua muutosverokorttia (VHp ennakonpidätyksen toimittamistavoista ja määrästä 6 §:n 1 momentti).
Vakuutetulle suoritettavasta sairausvakuutuslain mukaisesta osittaisesta vanhempainrahasta sekä osasairauspäivärahasta ennakonpidätys toimitetaan palkkaa varten määrättyjen pidätysprosenttien mukaan (VHp ennakonpidätyksen toimittamistavoista ja määrästä 6 §:n 2 momentti).
Taulukko päivärahaetuuden ja muun kuin eläkkeen lisäksi maksettavan kuntoutusrahan ja -avustuksen ennakonpidätysprosenteista
Jos henkilölle maksetaan edellä tarkoitettuja korvauksia kertasuorituksena tai takautuvasti muulta ajalta kuin verovuodelta, ennakonpidätys toimitetaan edellä esitetyn prosenttitaulukon mukaan (VHp ennakonpidätyksen toimittamistavoista ja määrästä 6 §:n 7 momentti) jos verovelvollinen ei toimita kyseistä etuutta varten annettua muutosverokorttia.
Eläkkeensaajan saadessa lisäksi kuntoutusrahaa, kuntoutusrahasta toimitetaan ennakonpidätys 40 prosentin suuruisena, jos verovelvollinen ei toimita kyseistä etuutta varten annettua muutosverokorttia (VHp ennakonpidätyksen toimittamistavoista ja määrästä 6 §:n 6 momentti).
ennakonpidätys toimitetaan päätoimen palkkaa varten määrättyjen pidätysprosenttien mukaan kuitenkin vähintään 25 prosentin suuruisena, jos verovelvollinen ei toimita kyseistä etuutta varten annettua muutosverokorttia (VHp ennakonpidätyksen toimittamistavoista ja määrästä 8 §:n 1 momentti).
Vapaaehtoisten, ansiotuloja korvaavien vakuutusten suorituksista ja vapaaehtoisten eläkevakuutusten vakuutusmaksujen palautuksena tai takaisinostolla taikka muutosarvona saaduista suorituksista, jotka ovat ansiotuloa, ennakonpidätys voidaan toimittaa joko 50 prosentin suuruisena tai sivutuloverokortin mukaan (VHp ennakonpidätyksen toimittamistavoista ja määrästä 8 §:n 3 momentti).
Verohallinnon päätöksen edellä mainitun momentin mukaan ennakonpidätys toimitetaan vastaavasti 50 prosentin suuruisena tai sivutuloverokortin mukaan myös ansiotuloa olevasta:
Pääomatulona saadusta korvauksesta ennakonpidätys toimitetaan 30 prosentin suuruisena (EPA 15 §:n 1 momentin 1 kohta). Ennakonpidätys ansiotuloksi katsottavan henkilövahingon johdosta maksettavasta korvauksesta voidaan toimittaa kaavamaisesti 50 prosentin suuruisena, jos korvauksen saaja ei esitä verokorttia. Jos korvauksen saaja esittää palkkaa varten annetun verokortin, ennakonpidätys toimitetaan verokortin lisäprosentin tai sivutuloprosentin mukaisena (VHp ennakonpidätyksen toimittamistavoista ja määrästä 8 §:n 3 momentti).
Työsopimuslain tai työehtosopimuksen perusteella palkansaajalle maksettavista eräistä korvauksista katso edellä kohta 5.5.4.
ennakonpidätys toimitetaan palkkaa varten määrättyjen pidätysprosenttien mukaan kuten palkasta, kuitenkin vähintään 25 prosentin suuruisena, jos verovelvollinen ei toimita kyseistä etuutta varten annettua muutosverokorttia (VHp ennakonpidätyksen toimittamistavoista ja määrästä 10 §:n 1 momentti). Vastaavasti ennakonpidätys toimitetaan myös julkisista työvoima- ja yrityspalveluista annetun lain (916/2012) mukaisesta starttirahasta.
Jos suorituksen maksaja ei ole saanut Verohallinnolta pidätyksen toimittamista varten tarvittavia tietoja, eikä verovelvollinen toimita maksajalle verokorttia, ennakonpidätys toimitetaan seuraavan taulukon mukaan (VHp ennakonpidätyksen toimittamistavoista ja määrästä 10 §:n 4 momentti):
Taulukko yöttömyysturvalain mukainen korvauksen ennakonpidätysprosentista
Vuorotteluvapaalaissa (1305/2002) tarkoitetusta vuorottelukorvauksesta ennakonpidätys toimitetaan pää- tai sivutoimen palkkaa varten määrättyjen pidätysprosenttien mukaan kuitenkin vähintään 25 prosentin suuruisena, jos verovelvollinen ei toimita kyseistä etuutta varten annettua muutosverokorttia. Ennakonpidätys vuorottelukorvauksesta toimitetaan 20 prosentin suuruisena, jos sen määrä perustuu työttömyysturvalain mukaiseen peruspäivärahaan (VHp ennakonpidätyksen toimittamistavoista ja määrästä 12 §).
Ennakonpidätys toimitetaan sivutuloverokortin (katso edellä kohta 4.4) mukaan kuten sivutulosta seuraavissa tapauksissa (VHp ennakonpidätyksen toimittamistavoista ja määrästä 13 §:n 2, 4 ja 5 momentit):
kotihoidon tuesta, jos verovelvollinen saa samanaikaisesti muuta ennakonpidätyksen alaista tuloa, josta ennakonpidätys toimitetaan päätoimen tuloa varten määrätyn pidätysprosentin mukaan,
Edellisessä kappaleessa mainituista tuloista ennakonpidätys toimitetaan 40 prosentin suuruisena, jos verovelvollisella ei ole sivutulolle määrättyä ennakonpidätysprosenttia (VHp ennakonpidätyksen toimittamistavoista ja määrästä 13 §:n 6 momentti).
Kansaneläkelaitos toimittaa ennakonpidätyksen lapsen vanhempaan tai muuhun huoltajaan työsuhteessa olevalle lapsen hoitajalle maksamastaan lasten yksityisen hoidon tuesta ja kunnallisesta lisästä palkkaa varten määrättyjen pidätysprosenttien mukaan kuten palkasta (VHp ennakonpidätyksen toimittamistavoista ja määrästä 13 §:n 3 momentti).
Jos hoidon tuottaja on yrittäjä tai yritys, joka ei kuulu ennakkoperintärekisteriin, Kansaneläkelaitos ja kunta toimittavat ennakonpidätyksen hoidon tuottajalle maksamastaan yksityisen hoidon tuesta ja kunnallisesta lisästä kuten työkorvauksesta 13 prosentin mukaan (VHp ennakonpidätyksen toimittamistavoista ja määrästä 13 §:n 7 momentti ja EPA 10 § ja 15 §:n 3 momentti).
Sairaan ja vammaisen lapsen vanhemmalle maksettavasta omaishoidon tuesta ennakonpidätys toimitetaan palkkaa varten määrättyjen pidätysprosenttien mukaan kuten palkasta, kuitenkin vähintään 25 prosentin suuruisena, jos verovelvollinen ei toimita kyseistä suoritusta varten annettua muutosverokorttia.
Ennakonpidätys toimitetaan kuitenkin sivutuloverokortin (katso edellä kohta 4.4) mukaan kuten sivutulosta, jos vanhempi saa samanaikaisesti muuta ennakonpidätyksen alaista tuloa, josta ennakonpidätys toimitetaan päätoimen tuloa varten määrätyn pidätysprosentin mukaan. Jos tällaisessa tilanteessa verovelvollisella ei ole sivutuloille määrättyä ennakonpidätysprosenttia, ennakonpidätys toimitetaan 40 prosentin suuruisena (VHp ennakonpidätyksen toimittamistavoista ja määrästä 13 §:n 1, 2 ja 6 momentit).
Opintotukilain nojalla maksettavasta opintorahasta toimitetaan ennakonpidätys, jos tuki on vähintään 170 euroa kuukaudessa. Ennakonpidätys toimitetaan tällöin 10 %:n suuruisena (VHp ennakonpidätyksen toimittamistavoista ja määrästä 14 §).
Aikuiskoulutustuesta annetun lain mukaisesta aikuiskoulutustuesta ennakonpidätys toimitetaan 20 %:n suuruisena (VHp ennakonpidätyksen toimittamistavoista ja määrästä 15 §).
Työnantajan yhteydessä toimivan sairauskassan maksamasta täydennyspäivärahasta ennakonpidätys toimitetaan palkkaa varten määrättyjen pidätysprosenttien mukaan. Vakuutuskassan maksamasta muusta päivärahasta ennakonpidätys toimitetaan palkkaa varten määrättyjen pidätysprosenttien mukaan, kuitenkin vähintään 25 prosentin suuruisena, jos verovelvollinen ei toimita kyseistä etuutta varten annettua muutosverokorttia.
Jos vakuutuskassa ei ole saanut ennakonpidätyksen toimittamista varten tarvittavia tietoja sähköisesti eikä verovelvollinen toimita vakuutuskassalle verokorttia, ennakonpidätys toimitetaan edellä mainituista suorituksista edellä kohdassa 15.1 esitetyn sairausvakuutuslain mukaisten päivärahaetuuksien ennakonpidätystä koskevan taulukon osoittaman ennakonpidätysprosentin suuruisena (VHp ennakonpidätyksen toimittamistavoista ja määrästä 7 §).
Taulukko palkkaturvana maksettavien suoritusten ennakonpidätysprosentista
Jos tulonsaaja kuitenkin esittää maksajalle verokortin hyvissä ajoin ennen maksua, ennakonpidätys voidaan toimittaa palkkaturvasta kuten muustakin palkasta (VHp ennakonpidätyksen toimittamistavoista ja määrästä 21 §). Verokorttia käytetään myös silloin, kun konkurssipesä on hakenut saatavia palkkaturvana työntekijän lukuun ja suorituksen työntekijälle maksaa konkurssipesä.
Jos takaisinmaksuvuosi on alkuperäistä maksuvuotta seuraava ja maksaja ehtii ottaa takaisinperinnän huomioon joko alkuperäisellä, tammikuussa annettavalla vuosi-ilmoituksella tai myöhemmin antamallaan vuosi-ilmoituksen korjauksella, takaisinmaksu otetaan huomioon alkuperäisen maksuvuoden verotuksessa. Tällöin verotuksessa ei tehdä takaisinperintävähennystä, vaan takaisinperitty suoritus vain pienentää verotettavaa bruttotuloa. Takaisin perittyyn tuloon kohdistuvaa ennakonpidätystä ei myöskään lueta saajan tuloksi.
Sivu on viimeksi päivitetty 30.6.2017